**РАЗДЗЕЛ 1**

**Агульныя звесткі пра мову**

Усе мовы свету, колькасць якіх вызначецца ў межах ад 3000 да 6000, аб’ядноўваюцца ў роднасныя сем’і. Сярод 20 засведчаных сем’яў найбольш вялікай з’яўляецца індаеўрапейская моўная сям’я. У сваю чаргу, усе моўныя сем’і распадаюцца на групы і падгрупы.

Некаторыя мовы з’яўляюцца ізаляванымі, яны не ўваходзяць у склад сем’яў ці груп, напрыклад, японская мова, карэйская і інш.

Вялікую цікавасць для нас уяўляе індаеўрапейская моўная сям’я, якая складаецца з наступных груп:

**Іранская:** персідская, таджыкская, афганская (пушту), асецінская, курдская і мёртвыя мовы скіфская, мідыйская і іншыя.

**Індыйская:** біхары, маратхі, сіндхі, новаіндыйская мова, цыганская, а таксама мёртвыя мовы Індыі **–** ведыйская, санскрыт, пракрыты і палі.

**Балтыйская:** літоўская, латышская і мёртвая пруская мова.

**Германская:** паўночнагерманская падгрупа – дацкая, нарвежская, шведская, ісландская; заходнегерманская – нямецкая, англійская, нідэрландская; усходнегерманская падгрупа **–** мёртвыя гоцкая, бургундская і вандальская мовы.

**Раманская:** іспанская, французская, партугальская, італьянская і інш – мёртвая лацінская мова.

**Кельцкая:** гаэльская падгрупа **–** ірландская, шатландская; брыцкая падгрупа **–** брэтонская, уэльская; гальская падгрупа – гальская мова.

**Славянская:** усходнеславянская падгрупа – беларуская, руская і ўкраінская мовы; заходнеславянская падгрупа – польская, кашубская, чэшская, славацкая і мёртвая палабская мовы; паўднёваславянская падгрупа – балгарская, македонская, сербахарвацкая і мёртвая стараславянская мовы.

**Гістарычныя этапы развіцця**

**і фарміравання беларускай мовы**

Вытокі беларускай мовы губляюцца ў далёкай старажытнасці. Уся яе гісторыя непарыўна звязана з узнікненнем і развіццём беларускага народа як аднаго з славянскіх этнасаў, бо менавіта найперш праз уласную мову ён самавызначыўся і пазнаваўся іншымі народамі. Гэтаму сведчаць звесткі з гісторыі народа, якія адшукваюцца, менавіта, у самой яго мове – у назвах паселішчаў, рэк, азёр і ва ўласных імёнах людзей.

Сучасная навука лічыць, што славяне вылучыліся як асобны этнас недзе на пачатку ІІІ тысячагоддзя да н. э. Калі ж весці гаворку пра першапачатковае пасяленне славянаў, то наконт гэтага ёсць розныя меркаванні. Адно з такіх – гіпотэза Шахматава, згодна з якой славяне мелі 2 прарадзімы: першую – у ніжнім цячэнні Нёмана і Заходняй Дзвіны, другую – у басейне Віслы, яны пачалі пераходзіць недзе з ІІ стагоддзя нашай эры. Частка іх засталася на месцы, другія накіраваліся на поўдзень і праз некаторы час падзяліліся на паўднёвых славянаў (пасяліліся на Балканах) і ўсходніх, якія накіраваліся да сярэдняга цячэння Дняпра. Рассяленне на тэрыторыі Усходняй, Цэнтральнай і часткова Заходняй Еўропы раз’ядноўвала славянаў, вяло да распаду іх моўнага адзінства. Мяркуецца, што ў сярэдзіне І тысячагоддзя н.э. (дакладна час не вызначаецца) агульнаславянская эпоха закончылася. Рымскія гісторыкі Пліній, Тацыт, Пталамей адзначаюць славянскае племя ***венедаў (вендаў, віндаў)***, якое жыло недзе ў Прыбалтыцы. Затым у VI-VII ст.сталі ўпамінацца славянскія плямёны ***славенаў і антаў***.

Усходнія ж славяне не складалі адзінай народнасці. Яны распаліся на некалькі роднасных плямёнаў. Тэрыторыю сучаснай Беларусі насялялі наступныя плямёны: ***крывічы*** (па Заходняй Дзвіне з цэнтрам у Полацку), ***дрыгавічы*** (паміж Прыпяццю і Заходняй Дзвіной, іх галоўнымі гарадамі былі Тураў і Пінск), ***радзімічы*** (па рацэ Сож паміж Дняпром і Дзясной). Моўнай адзінкай быў ***дыялект.*** Існуе версія, што беларуская мова ўтварылася непасрэдна з гэтых племянных дыялектаў.

Некаторыя славісты – прыхільнікі тэорыі пра магчымасць утварэння мовы на мяжы сутыкнення гаворак дзвюх суседніх моў – быццам беларуская мова ўзнікла ў выніку скрыжавання на тэрыторыі рускіх і ўкраінскіх моўных рысаў.

Пісьмовая эпоха ў гісторыі ўсходніх славян пачынаецца па сутнасці з XІ ст., хоць некаторыя надпісы на метале, камяні, дрэве датуюцца больш раннім часам.

Мову першых славянскіх перакладаў (Х-ХІ стст.) называюць стараславянскай, а кніг царкоўнай і блізкай да яе літаратуры – царкоўнаславянскай.

Па меры таго, як беларуская мова ў яе вусна-гутарковай форме набывала ўсё большую самабытнасць, афармлялася і асобная ўсходнеславянская літаратурная мова, якую называлі “заходнерускай” (“западнорусским языком”), а цяпер называюць старабеларускай літаратурнай мовай.

**Фарміраванне лексічнага складу, фанетычнай і граматычнай сістэм старажытнай беларускай мовы адбылося ў ХІV-ХVІ ст, калі землі сучаснай Беларусі знаходзіліся ў складзе Вялікага Княства Літоўскага.** Менавіта тут склаліся спрыяльныя ўмовы для развіцця мовы. Беларуская мова выконвала функцыю дзяржаўнай. На ёй вялося справаводства і дыпламатычная перапіска. Гэты час называюць “залатым векам” у гісторыі мовы, літаратуры культуры, дзе жылі і дзейнічалі высокаадукаваныя асветнікі, сярод якіх Францыск Скарына, Сымон Будны, Васіль Цяпінскі, Мікола Гусоўскі, Леў Сапега. Кожны з гэтых асветнікаў па-свойму ўзбагаціў беларускую мову, літаратуру і культуру. Францыск Скарына – першадрукар, які на працягу 1517-1525 гадоў у Празе і Вільні надрукаваў 23 кнігі Бібліі, перакладзеныя на старабеларускую мову. Васіль Цяпінскі і Сымон Будны сталі прадаўжальнікамі яго справы.

Мікола Гусоўскі напісаўшы “Песню пра зубра”, садзейнічаў папулярызацыі ВКЛ, дзе ў вобразе зубра паўстае постаць князя Вітаўта.

Леў Сапега – канцлер ВКЛ.

**У другой палове XVI ст., асабліва пасля Люблінскай уніі 1569 года, калі беларускія землі ўвайшлі ў склад Рэчы Паспалітай, пачынаецца неспрыяльны перыяд у развіцці беларускай мовы.** Пачынаецца акаталічванне і апалячванне на беларускіх землях. Самым кароткім шляхам уплыву на псіхалогію людзей была вера. Працэс акаталічвання і апалячвання адбываўся праз насаджэнне польскай мовы. І ў 1696 годзе Варшаўскі сейм пастанавіў пісаць афіцыйна-дзелавыя паперы і выдаваць законы па-польску, беларуская мова выцясняецца і прыходзіць у заняпад.

**У канцы XVIII ст., калі беларускія землі былі далучаны да Расійскай Імперыі і асабліва, калі Мікалаем І выдаецца загад аб увядзенні на Беларусі рускага заканадаўства і рускай мовы, беларуская мова захоўваецца толькі ў вуснай форме, а працэс яе развіцця спыняецца.** Народ не вытрымлівае такога націску і адбываюцца паўстанні, якія выклікалі супраціўленне царскага рэжыму і ў адказ на гэта расійскі царызм уводзіць цэнзуру г.зн., што беларуская мова забараняецца поўнасцю. Нават замест назвы Беларусь ужывалася – “Северо-западный край”. Беларуская мова такімі вядомымі рускімі лінгвістамі, як У. Даль, А. Сабалеўскі, І. Сразнеўскі, А. Патабня і інш., лічылася без усялякіх агаворак рускім дыялектам, ці “наречием” рускай мовы. Нават буйнейшы беларускі мовазнавец, заснавальнік беларускай філалогіі Я. Карскі, які амаль усе свае навуковыя працы пра беларусаў і пра іх мову пісаў па-руску, называў яе “белорусским наречием”. Пісьмовых помнікаў амаль не засталося. Былі толькі ананімныя паэмы “Тарас на Парнасе” і “Энеіда навыварат”. Беларуская культура таксама была ў прымітыўным стане.

**Пачатак новай беларускай літаратурнай мовы звязаны з дзейнасцю такіх вядомых асветнікаў ХІХ – пачатку ХХ ст., як Я. Чачот, В. Дунін**-**Марцінкевіч, Ф. Багушэвіч, Я. Купала, Я. Колас, Цётка і інш., а таксама з’яўленнем на пачатку 20 ст. легальнага перыядычнага друку.** Прыгожае, багатае, сакавітае беларускае слова патрабавала навуковага асэнсавання, унармавання і апісання. І пагэтаму, у год стварэння БНР (1918), з’явілася праца Браніслава Тарашкевіча “Беларуская граматыка для школ”, дзе сцісла, проста, але навукова грунтоўна вызначаны асноўныя нормы беларускай літаратурнай мовы.

У 20-я гады ХХ ст. беларуская мова стала мовай навукі, справаводства, на ёй працавалі школы, тэхнікумы, ВНУ. У гэты ж час шырока разгарнулася на Беларусі лексікаграфічная дзейнасць, апублікаваны руска-беларускі і беларуска-рускі перакладныя слоўнікі, слоўнікі прысвечаныя вайсковай тэрміналогіі, батаніцы і г.д. У 1926 годзе праведзена акадэмічная канферэнцыя па пытаннях рэформы беларускага правапісу і азбукі, па выніках якой была ўтворана Камісія беларускай літаратурнай мовы. У 1933 годзе Саветам Народных Камісараў БССР быў прыняты новы праект беларускага правапісу – “Аб зменах і спрашчэнні беларускага правапісу”. Пад час сталінскага рэжыму 30-х гадоў 20 ст. былі рэпрэcаваны буйнейшыя беларускія моваведы П. Бузук, М. Гарэцкі, С. Некрашэвіч, Б. Тарашкевіч і інш., што разам з Вялікай Айчыннай вайной затармазіла развіццё беларускай мовы. Многія пытанні пачалі распрацоўвацца амаль не з нуля.

Распад Савецкага Саюза і атрыманне суверэнітэту рэспублікай змянілі адносіны людзей да сваёй гісторыі, культуры і мовы. У 1989 г. было створана Таварыства беларускай мовы імя Ф. Скарыны. 26 студзеня 1990 г. быў прыняты “Закон аб мовах у Беларускай ССР”, які пацвердзіў дзяржаўны статус беларускай мовы. Была прынята праграма беларусізацыі, разлічаная на 10 гадоў. У гарадах пачалі адкрывацца дашкольныя дзіцячыя ўстановы і школы з беларускай мовай навучання. Беларуская мова прыйшла ў тэхнікумы і вышэйшыя навучальныя ўстановы. Пераводзілася на беларускую мову справаводства, распрацоўвалася беларуская навуковая тэрміналогія, выдаваліся слоўнікі і падручнікі на беларускай мове.

Працэс гэты актыўна ішоў да 1996 года. У 1995 годзе адбыўся рэферэндум, па выніках якога другой дзяржаўнай мовай стала руская мова. У 1996 годзе былі ўнесены папраўкі ў Канстытуцыю Рэспублікі Беларусь аб дзяржаўным двухмоўі. У выніку спыніўся працэс беларусізацыі, многія беларускія школы перайшлі на рускую мову навучання.

Аднак працэс развіцця беларускай мовы працягваецца. Развіццё і ўдасканаленне мовы, якое выяўляецца ў зменах фанетычнага, марфалагічнага і сінтаксічнага характару, абнаўленні лексічнага складу мовы, выклікае неабходнасць удакладняць правапіс, прыводзіць яго ў адпаведнасць з сучаснай моўнай практыкай. Беларускі правапіс, які ў значнай ступені пабудаваны на фанетычным прынцыпе, асабліва адчувальны да гэтых змен у мове, і таму ён таксама павінен перыядычна ўдасканальвацца.

Асабліва актуальным гэта стала ў канцы ХХ стагоддзя, калі ў сістэме беларускай мовы і моўнай практыцы адбыліся пэўныя змены. Істотна абнавіўся слоўнікавы склад беларускай мовы, лексіка папоўнілася шматлікімі запазычаннямі, на старонках беларускамоўнага друку атрымалі пашырэнне ненарматыўныя арфаграфічныя варыянты. У сувязі з гэтым стала надзённым неадкладнае ўпарадка-ванне правапісу, каб пазбегнуць разнабою ў пісьмовай беларускай мове, забяспечыць адзінства яе правапісных нормаў і аблегчыць навучанне беларускай мове ў школе. Узнікла неабходнасць удакладнення “Правіл беларускай арфаграфіі і пунктуацыі” (Выдавецтва Акадэміі навук БССР, Мінск, 1959), якія былі распрацаваны ў адпаведнасці з пастановай Савета Міністраў БССР ад 11 мая 1957 года “Аб удакладненні і частковых зменах існуючага беларускага правапісу” і дзейнічалі да 1 верасня 2001 года.

Частковыя змены правапісу, прынятыя ў 1957 годзе, не з’яўляліся чарговай рэформай, а ўдакладнялі і развівалі “Правапіс беларускай мовы”, выдадзены ў 1934 годзе. “Правілы” 1959 года з’явіліся першай спробай стварэння поўнага зводу беларускага правапісу. Пастановай Савета Міністраў Рэспублікі Беларусь ад 17 жніўня 1993 года № 556 “Аб удакладненні правапісу беларускай літаратурнай мовы” была створана Дзяржаўная камісія па ўдакладненні правапісу беларускай літаратурнай мовы. Яна разгледзела агульныя праблемы сучаснага беларускага правапісу, тэарэтычна абгрунтавала характар і мэтазгоднасць унясення прапанаваных удакладненняў. Дзяржаўная камісія прызнала, што існуючыя правілы беларускага правапісу ў цэлым забяспечваюць функцыянаванне пісьмовай мовы ва ўсіх сферах выкарыстання, не патрабуюць кардынальных змен, і рэкамендавала Нацыянальнай акадэміі навук Беларусі і Міністэрству адукацыі Рэспублікі Беларусь падрыхтаваць да выдання новую рэдакцыю “Правіл беларускай арфаграфіі і пунктуацыі”, дзе былі б улічаны прапановы Дзяржаўнай камісіі, а таксама патрэбы сучаснай моўнай практыкі.

Навуковы калектыў, кіруючыся рэкамендацыямі Дзяржаўнай камісіі, на працягу 1997 – 1998 гадоў падрыхтаваў праект новай рэдакуцыі “Правіл”.

На завяршальным этапе падрыхтоўкі новай рэдакцыі “Правіл” і распрацоўкі праекта Закона Рэспублікі Беларусь “Аб Правілах беларускай арфаграфіі і пунктуацыі” 18 студзеня 2006 года Міністэрствам адукацыі Рэспублікі Беларусь была створана рабочая група, якая канчаткова дапрацавала “Правілы” з улікам заўваг і пажаданняў, што былі зроблены ў час іх неаднаразовага абмеркавання.

Увядзенне ў дзеянне Закона Рэспублікі Беларусь “Аб Правілах беларускай арфаграфіі і пунктуацыі”, прынятага Палатай прадстаўнікоў Нацыянальнага сходу Рэспублікі Беларусь 24 чэрвеня 2008 года, адобранага Саветам Рэспублікі Нацыянальнага сходу Рэспублікі Беларусь 28 чэрвеня 2008 года і падпісанага Прэзідэнтам Рэспублікі Беларусь 23 ліпеня 2008 года, садзейнічае стабілізацыі правапісных нормаў сучаснай беларускай літаратурнай мовы, забяспечвае захаванне адзінага моўнага рэжыму ў школьным навучанні і адзінства друкаваных беларускамоўных выданняў, што павышае прэстыж беларускай мовы ў грамадстве як дзяржаўнай мовы Рэспублікі Беларусь. Новыя “Правілы беларускай арфаграфіі і пунктуацыі” пачалі дзейнічаць з 1 верасня 2010 года.

**РАЗДЗЕЛ 2**

**Праблемы беларуска-рускай інтэрферэнцыі**

**Білінгвізм. Віды, аспекты білінгвізму**

Білінгвізм (двухмоўе) – папераменнае карыстанне дзвюма мовамі.

Полілінгвізм (шматмоўе) – папераменнае карыстанне трыма і больш мовамі.

На нашай планеце жывуць многія народы, якія знаходзяцца ў пастаянным кантакце, асабліва суседнія этнасы, якія часта маюць адну тэрыторыю або знаходзяцца ў складзе адной дзяржавы. Межы паміж дзяржавамі існуюць, а вось межы паміж народамі ўстанавіць нельга. Моўныя кантакты, якія дыктуюцца эканамічнымі, культурнымі і іншымі сувязямі, патрабуюць вывучэння і выкарыстання ў моўнай практыцы двух і больш моў. Пагэтаму можна выдзеліць наступныя разнавіднасці двухмоўя:

* Індывідуальнае (калі 2-мя мовамі валодаюць толькі асобныя члены калектыву);
* Групавое (калі 2-мя мовамі валодаюць цэлыя групы або сацыяльныя слаі грамадства);
* Поўнае аба суцэльнае двухмоўе, якое характэрна для ўсіх сацыяльна-культурных груп народа;
* Нацыянальнае (калі пашырана сярод прадстаўнікоў усёй нацыі);
* Дзяржаўнае (калі ў межах адной краіны статус дзяржаўнай мовы надаецца 2-ум мовам);

Білінгвізм – з’ява складаная і шматбаковая, якая разглядаецца ў наступных аспектах:

* Псіхалагічны. Звязаны з асаблівасцямі псіхалагічнага складу індывіда, з яго разумовымі здольнасцямі, эмацыянальнай прыстасаванасцю, з праблемай пераходу з аднае мовы на другую. Самы актуальны пры міграцыі.
* Педагагічны. Цесна звязаны з псіхалагічным. Ён закранае аспекты навучання другой мове, у тым ліку ўплыў аднае мовы на працэс засваення другой.
* Сацыялінгвістычны, які грунтуецца на такіх параметрах, як сфера ўжывання адной і другой мовы, ступень авалодвання мовамі і набор сацыяльна-функцыянальных кампанентаў моў, якія выкарыстоўвае 2-хмоўны індывід (літаратурная мова, дыялект, жаргон).

**Фанетычныя законы**

Фанетыка – раздзел навукі аб мове, у якім вывучаюцца гукі мовы, склад, націск, інтанацыя.

Чаргаванне гукаў адбываецца ў адпаведнасці з фанетычнымі законамі, якія выпрацаваліся ў беларускай мове на працягу ўсяго перыяду яе развіцця. У сучаснай беларускай мове дзейнічаюць наступныя фанетычныя законы:

* Аканне – змяненне гукаў [o], [э] на [a] пасля цвёрдых зычных пры змене націску: *мар[о]з – мар[а]зы, с[э]рца – с[а]рдэчны;*
* Яканне – змяненне гукаў [о], [э] на [а] пасля мяккіх зычных пры змене націску, што на пісьме перадаецца заменай літар *ё, е* на *я* ў першым складзе перад націскам: *вёска – вясковы, смешны – смяшлівы;*
* Дзеканне – змяненне гука [д] пры змякчэнні на [дз']: *вяду – вядзе, малады – маладзейшы;*
* Цеканне – змяненне гука [т] пры яго змякчэнні на [ц']: *хата – у хаце, святло – свяціць;*
* Аглушэнне звонкіх зычных на канцы слоў і ў сярэдзіне слоў перад зычнымі: *гарады – гора[т];*
* Азванчэнне глухіх зычных перад звонкімі: *ка[с']іць – ка[з']ба;*
* Памякчэнне цвёрдых зычных [з], [с] перад мяккімі, акрамя [г'],[к'],[х']: *званок – звінець, але згінуць, скінуць;*
* Прыпадабненне свісцячых да шыпячых і да шыпячых да наступных свісцячых: *перапісаць – перапі[шч]ык, трымаеш – трымае[с'с']я;*
* Узнікненне прыстаўных гукаў: *сінія азёры – сіняе [в]озера, ржаны хлеб – паспытаў [а] ржанога хлеба.*

**Націск**

Націск — вымаўленне аднаго са складоў слова з большай сілай голасу і працягласцю: *ве-чарам, да-ро-га.* Націск у слове заўсёды падае на галосны гук у складзе, таму гук, на які падае націск, і склад з гэтым галосным называюцца націскнымі, а астатнія галосныя гукі і склады з імі —ненаціскнымі.

У беларускай мове націск падае на розныясклады ў слове, таму ён вызначаецца як свабодны (ці разнамесны): папараць, маліны.

Другая асаблівасць беларускага націску — яго рухомасць, г.зн., што пры словазмяненні ці словаўтварэнні ён можа пераходзіць з адной марфемы на другую: рука — ркі — рукі і г.д.

У словах звычайна бывае адзін націск, але ў складаных словах можа быць два націскі. Асноўны націск у такіх словах падае на другую частку, а пабочны —на першую: *ільновалакно, рознакаляровы.*

Свабодны характар і рухомасць націску служаць у некаторых выпадках сродкам адрознення:

1.Розных слоў: *каса —каса, мука – мука, памяць(*назоўнік)—*памяць*(дзеяслоў).

2.Розных формаў аднаго і таго ж слова: *рукі*(форма р.скл.адз.л.) — *рукі* (форма н.скл.мн.л.), *заўважаць* (інфінітыў)—*заўважаць*(форма 3-й ас.мн.л.буд.ч).

*Заўвагі. 1. У беларускай мове некаторыя словы маюць варыянтныя націскі, г.зн. пастаноўка націску ў іх дапускаецца на розныя склады, напрыклад: аблётаць і аблятаць, дачыста і дачыста, ласкавы і ласкавы і г.д. Абодва вварыянты лічацца правільнымі.*

 *2. Агульнага правіла захавання і пераходу націску ў беларускай мове няма, г.зн. націск у беларускай мове неабходна запамінаць, а ў цяжкіх выпадках звяртацца да слоўніка.*

**Марфалагічныя асаблівасці**

 Большасць назоўнікаў 2-га скланення ў Р.скл.адзіночнага ліку маюць канчатак **-а(-я):** каня, агарода, мора.

 Назоўнікі мужчынскага роду маюць канчатак -**у(-ю),** калі абазначаюць

* з'явы прыроды: *дажджу, снегу, ветру, марозу;*
* зборныя прадметы: *натоўпу, гароху, алешніку;*
* хімічныя элементы, рэчывы, матэрыялы: *кіслароду, воцату, але хлеба, аўса;*
* назвы адчуванняў, пачуццяў: *жалю, смеху, болю;*
* назвы грамадскіх фармацый, плыняў, тэорый: *рэалізму, гуманізму, сацыялізму;*
* рэчыўныя назоўнікі: *воску, квасу, ільну, мёду, тварагу;*
* назвы захворванняў: *грыпу, інфаркту, радыкуліту;*
* назвы прасторавых і часавых паняццяў, памеру, колеру: *краю, лугу, веку, блакіту.*
* Назоўнікі множнага ліку творнага склону маюць канчаткі **-амі(-ямі):** *шклянкамі, марамі.* У родным склоне большасць назоўнікаў першага скланення множнага ліку мае нулявы канчатак: *сякер, хат, папер.* Назоўнікі, асноваякіх заканчваеццазбегам зычных, маюць канчатак **-аў(яў):** *лазняў, рэчаў, пушчаў;* калі ў збегу зычных другі гук [ к ], то гэтым выпадку назоўнік мае нулявы канчатак: *вёска  вёсак; палка  палак.*
* Некаторыя назоўнікі першага і другогоа скланенняў могуць ужывацца з нулявым канчаткам і з канчаткам -**аў(яў):** *партызан  партызанаў, вішань  вішняў.*
* Назоўнікі мужчынскага роду, у якіх націск падае на аснову, у давальным і месным склонах маюць канчатак -**у(-ю):** *пры дзядзьку*, *у Міцю;* назоўнікі, у якіх націск падае на канчатак, маюць канчатак -**у(-ю)** або -**е, -і:** *аб старшыню (-і).*
* Назоўнікі агульнага роду (*плакса, стараста і г.д.)*, якія абазначаюць асоб жаночага полу, скланяюцца як назоўнікі першага скланення.
* Прозвішчы на -**оў,-ёў, -аў, -еў, -ын, -ін** у творным склоне маюць канчаткі **-ым, -ім:** *Дзянісавым, Пеціным;* назвы гарадоў, вёсак  **-ам, -ом:** *за Рагачовам, пад Кобрынам.*
* У месным склоне прозвішчы маюць канчатак -**у:** *аб Пятрову, пры Каверыну;* назвы гарадоў і вёсак  **-е:** *у Ржэве, у Таліне.*
* У беларускай і рускай мовах не заўсёды супадае род назоўнікаў*.* Напрыклад, словы *медаль, шынель, палын* у беларускай мове належаць да мужчынскага роду, а ў рускай мове  да жаночага. І наадварот, словы *гусь, жырафа, таполя* ў беларускай мове жаночага роду, у рускай  мужчынскага.
* Пры карыстанні беларускай і рускай мовамі неабходна памятаць, што назоўнікі *чарніцы, брусніцы, крупы, грудзі* ў беларускай мове маюць форму множнага ліку, а ў рускай мове  адзіночнага: *черника, брусника, крупа, грудь.*
* **Простая форма вышэйшай ступені параўнання прыметнікаў** утвараецца ад вышэйшай ступені пры дапамозе прыстаўкі *най-: найлепшы, наймацнейшы, найпрыгажэйшы.*
* У словазлучэннях з формамі ступеняў параўнання залежнае слова ставіцца ў вінавальным склоне з прыназоўнікам *за : здароўе мілейшае за грошы, брат старэйшы за сястру.*
* **У беларускай мове да адмоўных займеннікаў** можа далучацца ўзмацняльная часціца *а,* якая пішацца з імі разам: *аніхто, анішто, аніякі, анічый, аніколькі.*
* У беларускай мове з адмоўным значэннем ужываюцца выразы *няма чаго, няма каго: няма з кім пагаварыць, не было ў каго спытаць, не будзе чым займацца.* У рускай мове для гэтых мэтаў выкарыстоўваюцца займеннікі *некого, нечего,* не характэрныя для беларускай мовы.
* **У беларускай мове ва ўмоўным ладзе дзеясловаў** часціца *бы* пішацца пасля зычных *(пайшоў бы, прынёс бы),* а паслы галосных  *б: пайлі б , сказалі б* ( у рускай мове  заўсёды *бы: сказала бы, сделал бы*).
* **Дзеепрыслоўі** незакончанага трывання ўтвараюцца ад асноў цяперашняга часу дзеясловаў незакончанага трывання з дапамогай суфіксаў *-учы- (-ючы-), -ачы- (-ячы-): несучы, чытаючы, гледзячы.* Пад уплывам рускай мовы часта дапускаецца памылковае ўтварэнне формаў дзеепрыслоўяў незакончанага трывання: *ведая, думая, вырашая, адпачывая.*
* **Пад уплывам рускай мовы** ў правапісе прыслоўяў сустракаюцца наступныя памылкі: напісанне ў прыслоўях, утвораных ад прыметнікаў на *-скі, -цкі* пры дапамозе суфікса *-у,* замест *у  і: па-беларускі (правільна па-беларуску), па-таварыскі (правільна па-таварыску).*
* Сустракаецца няправільнае напісанне прыслоўяў, утвораных ад займеннікаў *мой, твой: па-моему, па-твоему (правільна па-мойму, па-твойму).*
* У вышэйшай і найвышэйшай ступенях параўнання прыслоўяў пішацца суфікс *-ей: цікавей, весялей, шчаслівей (* па-руску: *інтереснее, веселее, счастлівее).*
* У беларускіх прыслоўях ёсць прыстаўка *абы-* і суфікс *-сьці,* якія адсутнічаюць у рускай мове: *абы-дзе, дзесьці, абы-куды, кудысьці.(* па-руску: *где-нибудь, где-то, куда-нибудь).*

**Сінтаксічныя асаблівасці**

* **Нацыянальная спецыфіка мовы выразна выяўляецца ў словазлучэннях**. Кіраванне некаторых дзеясловаў адрозніваецца ў рускай і беларускай мовах: *дзякаваць брату  благодарить брата.*
* Мае свае асаблівасці і словазлучэнне, утворанае з некаторых лічэбнікаў і назоўнікаў: *два стола  два сталы.*
* **Ужыванне прыназоўнікаў** у беларускай мове мае некаторыя асаблівасці ў параўнанні з рускай мовай.

Прыназоўніку *пра* з вінавальным склонам адпавядае прыназоўнік *о* з месным склонам у рускай мове: *о матери, о новостях, о семье  пра маці пра навіны, пра сям'ю.*

* Прыназоўнік *аб* з месным склонам ужываецца ў афіцыйна-справавым стылі: *указ аб узнагароджанні, пастанова аб прыватызацыі.*
* Прыназоўнік *у* замяняецца прыназоўнікам *ва* перад словамі, якія пачынаюцца з *у : узрост  ва ўзросце.*
* перад словамі, якія пачынаюцца са спалучэння зычных, дзе першы *з, с, ж, ш, м,* замест прыназоўніка *з* вымаўляецца і пішацца прыназоўнік *са: са мною, са збору, са шклянкі.*
* У беларускай мове для абазначэння часу карыстаюцца прыназоўнікам *а: а пятай гадзіне, а дзесятай.*
* Прыназоўніку *к* у рускай мове адпавядае прыназоўнік *да* ў беларускай мове: *к столу  да стала, к другу  да сябра.*
* **Пры абазначэнні адлегласці лічэбнік** спалучаецца з назоўнікам пры дапамозе прыназоўніка *за: за пяць кіламетраў ад горада, за тры кіламетры ад дома (* у рускай мове: *в пяти километрах от города, в трех*  *километрах от дома).*
* Лічэбнікі *два, дзве, абодва, абедзве, тры, чатыры* ў творным склоне ў беларускай мове маюць на канцы *-ма: двума, дзвюма, абедзвюма, трыма, чатырма* (у рускай мове: *двумя, тремя, четырьмя).*
* **Дзеясловы** *смяяцца, кпіць, глуміцца, жартаваць, здзеквацца, цешыцца, рагатаць, насміхацца* кіруюць родным склонам з прыназоўнікам *з (з каго? з чаго?) здзеквацца з Ганны (издеваться над Аней).*
* Дзеясловы *дзякаваць, падзякаваць, аддзякаваць, дараваць, прабачыць, выбачыць* кіруюць давальным склонам: *прабачце мне.*
* Дзеясловы *хварэць, захварэць* кіруюцьвінавальным склонамз прыназоўнікам *на: захварэць на грып, на сухоты, на гарачку (заболеть гриппом, туберкулёзом, горячкой).*
* Дзеясловы *ажаніць, ажаніцца* кіруюць творным склонам з прыназоўнікам *з* : *ажаніцца з верай, (жениться на вере .*
* У беларускай мове распаўсюджаны безасабовыя сказы, на аснове дзеясловаў *чуваць, відаць: Людзей не было чуваць. Чуваць здалёк песню.*

**Асаблівасці перакладу на беларускую мову**

Адзін з метадычна абгрунтаваных і добра засвоеных прыѐмаў працы над тэкстам – пераклад. Пераклад тэкстаў з беларускай мовы на іншыя і пераклад з іншых моў (часцей за ўсѐ з рускай) на беларускую. Перакладанне тэкстаў дазваляе вырашаць адразу некалькі задач: – павышае ўзровень прафесійнай адукаванасці; – пашырае лексічны запас навучэнцаў; – прымушае добра арыентавацца ў падборы сінонімаў, антонімаў, амонімаў, паронімаў; – вымагае добрага ведання граматычных нормаў беларускай мовы; – замацоўвае правілы культуры маўлення і стылістыкі; – павышае, без сумневу, агульнаінтэлектуальны ўзровень асобы. Пры перакладанні тэкстаў на беларускую мову неабходна ўлічваць наступныя асаблівасці:

 1. У беларускай мове назіраецца несупадзенне родавай прыналежнасці пэўных назоўнікаў у параўнанні з рускай мовай: *запіс (м.р.) – запись (ж.р.); медаль (м.р.) – медаль (ж.р.).*

 2. Склонавыя канчаткі назоўнікаў агульнага роду ў беларускай мове адрозныя *(сведкам* *Максімам, але сведкай Святланай; задавакам Пятровым, але задавакай Івановай, дарадцам Сямѐнавым, але дарадцай Сямѐнавай).*

 3. Неабходна добра ведаць групы назоўнікаў мужчынскага роду адзіночнага ліку з канчаткам -а (-я), -у (-ю) у родным склоне *(студэнта, акта, аркуша, але прысуду, шлюбу).*

 4. Вельмі звужана ў беларускай мове ўжыванне кароткіх формаў прыметнікаў і дзеепрыметнікаў *(утвержденный планом и план утвержден – план зацверджаны, подготовленный документ и документ подготовлен – дакумент падрыхтаваны; злой человек и человек зол – злы чалавек).*

 5. Пасля лічэбнікаў 2, 3, 4 ужываецца форма назоўнага склону множнага ліку: *три лабораторных работы – тры лабараторныя работы; четыре главных механика – чатыры галоўныя механікі.*

 6. Рэдка ўжываюцца ў беларускай мове дзеепрыметнікі незалежнага стану цяперашняга часу з суфіксамі -уч- (-юч-), -ач- (-яч-). Гэта абумоўлена немагчымасцю размежавання аманімічных дзеепрыметных і дзеепрыслоўных формаў: *адказваючы студэнт, выступаючы дырэктар, рашаючы дэкан. Таму такія формы недапушчальныя!*

 7. Для беларускай мовы не характэрныя зваротныя дзеепрыметнікі: *улучшившиеся жилищные условия, собравшиеся на обсуждение депутаты, отличившиеся на этом занятии студенты* – даслоўна на беларускую мову перакласці нельга.

 8. У беларускай і рускай мовах аднолькавыя па значэнні словы ў некаторых выпадках маюць разыходжанні ў дзеяслоўным кіраванні: – дзеясловы са значэннем ветлівасці (дараваць, дзякаваць, прабачыць) у беларускай мове кіруюць давальным склонам: *дараваць чалавеку, дзякаваць* *адвакату, прабачыць хулігану*; – дзеясловы руху (бегчы, ісці, ехаць, паслаць і інш.) пры абазначэнні мэты дзеяння ў беларускай мове кіруюць вінавальным склонам (з прыназоўнікамі па ці у (ў)): *пайсці па сведку, паслаць па лабаранта* – дзеясловы глуміцца, дзівіцца, жартаваць, здзекавацца, кпіць, насміхацца, рагатаць, смяяцца ў беларускай мове кіруюць родным склонам з прыназоўнікам з: *насміхацца з таварыша, здзекавацца з малых*; – з дапамогаю прыназоўніка па дзеясловы і назоўнікі са значэннем дзеяння ў беларускай мове кіруюць месным склонам назоўнікаў множнага ліку: *па вядомых законах (весці справу); патрабаваць па адпаведных палажэннях дзясловы хварэць, захварэць*, а таксама прыметнік хворы ў беларускай мове кіруюць вінавальным склонам з прыназоўнікам на: *хварэць на запаленне лѐгкіх; хварэць на грып; хворы на галаву*; – пры дзеясловах ажаніць, ажаніцца, як правіла, дапаўненне ўжываецца з прыназоўнікам з і ставіцца ў творным склоне: *ажаніўся з дачкою суседа, ажэніцца багаты з беднаю*; – пры вызначэнні прасторы, адлегласці ад аднаго прадмета да другога ўжываюцца спалучэнні з прыназоўнікам за: *за тры крокі ад мяне, за чатыры кіламетры ад станцыі, за дваццаць кіламетраў ад горада.*

**Функцыі мовы**

1. **Камунікатыўная функцыя**– ад лац. *communicatio*– *‘сувязь, зносіны’* – функцыя зносін паміж людзьмі. Гэта функцыя раскрывае сацыяльны, грамадскі характар мовы, бо па-за грамадствам мова спыняе сваё існаванне, нягледзячы на тое, што яе знешняя форма можа захоўвацца ў выглядзе пісьма або гукавых запісаў. Праз гэту функцыю выяўляецца псіхічная прырода мовы, таму што мова рэалізуецца ў выглядзе маўлення, калі яна ажывае ў свядомасці людзей, матэрыялізуецца праз маўленне, якое перадаецца органамі маўлення і ўспрымаецца органамі пачуццяў чалавека. Акрамя таго, само паходжанне, станаўленне чалавека, яго вылучэнне са свету жывых істот у якасці найвышэйшага іх віду звязана з мовай як універсальным сродкам зносін.
2. **Намінатыўная, або функцыя называння**. Праз гэту функцыю ажыццяўляецца адлюстраванне ўзаемаадносін чалавека з навакольным светам. Усе прадметы і з’явы рэчаіснасці робяцца здабыткам чалавека, ствараюць свет яго вобразаў, уяўленняў, паняццяў пераважна пры іх намінацыі, калі яны атрымліваюць назвы сродкамі мовы, перш за ўсё словамі.
3. **Пазнавальная функцыя** – адна з істотных функцый мовы. Чалавечае пазнанне грунтуецца на ведах, якія фіксуюцца, назапашваюцца, класіфікуюцца, абагульняюцца з дапамогай мовы. Мова выступае і як матэрыяльны замацавальнік ведаў, і як непасрэдны інструмент пазнання, бо стварэнне і ўзбагачэнне паняццяў адбываецца на аснове мовы.
4. **Экспрэсіўная функцыя –** заключаецца ў тым, што мова з’яўляецца галоўным спосабам выражэння думак і пачуццяў кожнага чалавека. Праз мову перадаюцца не толькі пэўныя звесткі, веды, але і праяўляюцца адносіны да іх таго чалавека, які пра іх гаворыць, яго здольнасці, вопыт, эрудыцыя, уменне валодаць мовай, псіхічны стан у момант маўлення і ў цэлым, разгортваецца ўвесь унутраны свет чалавека. Праз экспрэсіўную функцыю выяўляюцца галоўныя рысы чалавека, яго светапогляд, малюецца яго ўнутраны партрэт.
5. **Эстэтычная функцыя.** Пры зносінах часта важным аказваецца не толькі тое, што сказаць, але і як гэта сказаць. Уласцівасці і якасці маўлення ацэньваюцца і паводле яго зместу, і паводле эстэтычных характарыстык, уражання, якое яно выклікае ў слухачоў або чытачоў. Мілагучнае выказванне пры аднолькавай інфарматыўнасці са звычай-ным паведамленнем успрымаецца з большай асалодай, з больш пільнай увагай. Эстэтычная функцыя мовы ўвасабляецца ў мастацкай літаратуры, сцэнічным маўленні, красамоўстве.
6. **Фатычная функцыя**(ад лац. *for, fatus sum, fari – ‘гаварыць’*). Гэта функцыя ажыццяўляецца накіраванасцю на кантакт, адзінай яе мэтай служыць падтрымка камунікацыі (дыялога), што праяўляецца праз выкарыстанне слоў і выразаў тыпу *ага, ну, так-так, добра, далей*і інш. Фатычная функцыя рэалізуецца і такімі выказваннямі, якія маюць на мэце завязванне, працяг і спыненне камунікацыі: *Паслухай! Хопіць! Даволі! Спыніся!*Да фатычнай функцыі адносяць таксама выказванні, якія выкарыстоўваюцца для праверкі каналаў сувязі: *Ты мяне чуеш? Як чуеце мяне?*

**Формы нацыянальнай мовы:**

**асаблівасці літаратурнай і дыялектнай мовы**

Беларуская літаратурная мова – апрацаваная, унармаваная і ўпарадкаваная мова. Яна мае дзве формы: пісьмовую і вусную. Пісьмовая мова адрозніваецца ад вуснай больш складаным сінтаксісам, большай колькасцю абстрактнай і тэрміналагічнай лексікі. Літаратурная мова з’яўляецца адзінай на тэрыторыі, дзе пражывае народ. Для яе характэрна адзінства, устойлівасць і стабільнасць. Стабільнасць літаратурнай мовы забяспечваецца цэлай сістэмай правіл ужывання слоў, формаў, граматычных і сінтаксічных канструкцый, моўных нормаў (арфаэпічныя, акцэнталагічныя, арфаграфічныя, лексічныя, словаўтваральныя, сінтаксічныя, пунктуацыйныя, стылістычныя, марфалагічныя).

Дыялектная мова – мова народа, яго мясцовых гаворак з аднатыпнымі моўнымі рысамі. Гаворкі аб’ядноўваюцца ў дыялекты. На тэрыторыі Беларусі выдзяляюцца два дыялекты: паўночна-ўсходні (Віцебская вобласць, частка Магілёўскай і поўнач Міншчыны) і паўднёва-заходні (Брэсцкая, Гомельская вобласці поўдзень Міншчыны і большая частка Гродзеншчыны), а паміж імі існуюць сярэднебеларускія гаворкі (Цэнтральная частка Беларусі).

Дыялектная мова стала асновай беларускай літаратурнай мовы і цяпер з’яўляецца найважнейшай крыніцай узбагачэння і развіцця.

**РАЗДЗЕЛ 3**

**ЛЕКСІКА. ЛЕКСІКАЛОГІЯ. ЛЕКСІКАГРАФІЯ.**

**Лексічная сістэма беларускай літаратурнай мовы**

 Лексіка (грэч. lexikos “які адносіцца да слова, слоўнікавы”) – гэта сукупнасць слоў мовы, яе слоўнікавы склад, а таксама сукупнасць слоў, якія ўжываюцца ў пэўнай сферы дзейнасці або ў творах асобнага пісьменніка. Лексіка – найбольш адкрыты і пранікальны для змен раздзел мовы, таму дакладна падлічыць колькасць слоў, якія існуюць у мове, немагчыма: па самых сціплых падліках, слоўнікавы склад сучаснай беларускай мовы налічвае каля паўмільѐна літаратурных і дыялектных слоў. Словы, якія складаюць лексіку сучаснай беларускай літаратурнай мовы, характарызуюцца пэўнай спецыфікай: яны адрозніваюцца паміж сабой паводле паходжання, ступені актыўнасці, сферы выкарыстання і, нарэшце, паводле стылістычнай прыналежнасці. Вывучэнне гэтых асаблівасцей з‟яўляецца адной з найважнейшых задач спецыяльнага раздзела мовазнаўства, які вывучае слоўнікавы склад мовы, лексічныя значэнні слоў, іх паходжанне, развіццѐ і ўжыванне, – **лексікалогіі** (lexikos “слоўнікавы” і logos “вучэнне”). Слова як прадмет вывучэння лексікалогіі – мнагагранная і складаная структурна-семантычная адзінка. Гэта фанетычна i граматычна аформленая адзiнка мовы з пэўным значэннем. Кожнае слова мае **лексiчнае i граматычнае** значэнне. **Лексiчнае** значэнне слова – гэта яго суаднесенасць з тымi цi iншымi з’явамi або прадметамi, рэчаiснасцю (тое, што слова абазначае: дом – “будынак для жылля, размяшчэння ўстаноў і прадпрыемстваў”). **Граматычнае** значэнне слова – тыя агульныя значэннi, якiя ўласцiвы розным разрадам слоў у мове i на аснове якiх гэтыя разрады вылучаюцца (дом – назоўнiк, м. р., 1-га скланення, неадушаўлѐны). Словы бываюць **адназначнымі і мнагазначнымі**. Словы, якія маюць толькі адно значэнне, называюцца адназначнымі. Гэта пераважна словы, якія абазначаюць навуковыя і тэхнічныя паняцці, а таксама некаторыя назвы раслін, жывѐл, птушак, прадметаў (бульдозер, кісларод, ѐлка, алень, аловак, футбол і інш.). Аднак большасць слоў беларускай мовы маюць не адно, а некалькі значэнняў, такія словы называюцца **мнагазначнымі.** Кожнае значэнне мнагазначнага слова стала замацавалася ў мове і адлюстроўваецца тлумачальнымі слоўнікамі, напрыклад, бялок “празрыстая частка птушынага яйца, якая акружае жаўток”, “складанае арганічнае рэчыва, важнейшая састаўная частка жывѐльных і раслінных арганізмаў” і “белая, празрыстая абалонка вока”.

**Развіццё лексікі беларускай мовы**

У развіцці лексічнага складу беларускай мовы выразна выдзяляюцца два перыяды:

* Старабеларускі (14-18стст.)
* Сучасны (18ст-наш час)

Лексіка старабеларускай мовы фарміравалася на аснове разнастайных моўных крыніц, найбольш значныя з якіх утварылі дыялектныя словы роднай мовы або ўласна беларускія словы, а таксама словы агульнаславянскага і ўсхонеславянскага (старажытнарускага) паходжання. Напрыклад, уласна беларускія лексемы: *гультай, дыкъ, ежа, мовчки* і інш.; агульнаславянскія і стараславянскія лексемы — *агнецъ, бракъ, брести, врагъ ,* усходнеславянскія словы — *городъ, гость, людъ, орати, сорочка.*

Вялікі пласт лексікі старабеларускай мовы складалі запазычанні з розных моў: з грэчаскай ( *библия, канонъ, монахъ, алтаръ*……), з лацінскай (*депутатъ, професоръ, депутатъ, директоръ), з нямецкай (гандель, лямпа, канцлеръ, жебракъ, рахунокъ, штрафъ),* з польскай ( *завше, злото, нендза, ютро, смродъ і інш)* і інш.

 Лексіка новай беларускай літаратурнай мовы (яна ўзнікае і ўсталёўваецца ў 18- 19 ст. і актыўна развіваецца ў першай палавіне 20 ст., а таксама на пачатку 90-х гадоў 20ст. і запавольваецца ў сённяшні час у сувязі са стратай афіцыйнага статусу беларускай мовы (як адзінай дзяржаўнай) фарміруецца найперш на ўласнабеларускіх рэсурсах. Гэты лексікон ствараецца шляхам або непасрэднага пераходу слова з гутарковага стылю, дыялектнай разнавіднасці мовы ў літаратурную мову (*водар, гарышча, залева, лугавіна, плыткі),* або праз афармленне запазычанага кораня іншамоўнага слова беларускімі афіксамі, у выніку чаго новае слова арганічна адаптуецца сістэмай беларускай мовы, набывае ўсе адпаведныя граматычныя формы і нават не адчуваецца ці слаба адчуваецца носьбітамі мовы яго замежнае паходжанне, асабліва калі слова засвоена на першых этапах развіцця беларускай літаратурнай мовы (*гарбуз, кнот, пуд, свіран, торба, шнур і інш*.), а таксама да іншых многіх пазнейшых запазычанняў (*ровар, світэр, цягнік*).

 Карэнныя сацыяльныя, палітычныя і эканамічныя змены жыцця краіны, што адбыліся пад час стварэння БНР, абвяшчэння незалежнасці 1 студзеня 1919г., прызнанне беларускай мовы афіцыйнай, дзяржаўнай прывялі да бурнага развіцця лексікі беларускай літаратурнай мовы, яе значнага пашырэння па ўсіх кірунках грамадскіх інтарэсаў (адміністрацыйная справа, адукацыя, асвета, культура, навука і г.д.). Паралельна з пераходам некаторых слоў з актыўнага ўжытку ў пасіўны, з паўсядзённых слоў у гістарызмы *(воласць, жандар, земства, павет, парабак, ураднік і інш.)* узнікае шмат новых слоў, што фіксуюць новыя рэаліі тагачаснага беларускага жыцця *(сельсавет, рабфак, калгас. ударнік і г. д.)*.

 З 30-х гадоў 20 ст., ужо пад час знаходжання Беларусі ў складзе СССР, у выніку суцэльнай русіфікацыі сацыяльнага жыцця краіны функцыі беларускай мовы істотна звужаюцца, аднак не спынілася яе прымяненне ў якасці сродку зносін і сродку адукацыі ў сельскай мясцовасці.

 У пачатку 90-х гадоў 20 ст. пасля дэкларыравання суверэнітэту нашай краіны і наданню беларускай мове статусу адзінай дзяржаўнай зноў бурна разгарнулася беларусізацыя.

**Лексіка паводле паходжання**

Лексічны склад беларускай мовыфарміраваўся на працягу многіх стагоддзяў. У ім вылучаюцца словы, якія ўзніклі ў далёкія гістарычныя часы, ствараліся шматвяковай моўнай практыкай беларускага народа, і словы, у розныя часызапазычаныя беларускай мовай з іншых моў. Таму паводле паходжання лексіка сучаснай беларускай мовы падзяляецца на **спрадвечнабеларускую лексіку і запазычаную.**

**Спрадвечнабеларуская лексіка (**лексіка, якая спакон вякоў існуе ў беларускай мове і служыць крыніцай утварэння новых слоў).

* Агульнаславянскія словы (агульнаславянская мова ўзяла ў спадчыну тыя індаеўрапейскія словы, якія абазначалі жыццёва важныя і агульнавядомыя прадметы і паняцці) : *мама, сын, сястра, вуха, зуб, алень, воўк, дом, босы, сівы, гарэць, даіць і г.д.*
* Усходнеславянскія словы (агульнаўсходнеславянская мова атрымала ў спадчыну шмат слоў з агульнаславянскай мовы, але за час яе існавання ўзніклі і новыя словы, якія сёння выкарыстоўваюцца ва ўсіх усходнеславянскіх мовах) : *бацька, пляменнік, дзядзька, весялун, жаваранак, сабака, снягір, ажына, асака, грэчка, кладоўка, аглобля, і г.д.*
* Уласнабеларускія словы ( беларуская мова, атрымаўшы ў спадчыну шматлікія словы ад папярэдняй эпохі, няспынна папаўнялася і такімі новымі словамі, якія ўтвараліся на базе ўжо існаваўшых) : *асілак, сейбіт, кнігаўка, вясёлка, буйны, кратаць, волат, дранікі, сейбіт, сківіца і г.д.*

**Запазычаная лексіка (**словы, запазычаныя беларускай мовай з іншых моў, называюцца іншамоўнымі):

Блізкія (суседнія) пазычанні:

* паланізмы : *маёнтак, сукенка, відэлец, паляндвіца(вянгліна) і г.д.*
* балтызмы : *клуня, жвір. свіран і г. д.*
* з украінскай мовы : *чупрына, багавінне, бублік, прыкмета і г. д.*

Дальнія пазычанні:

* германізмы : *афіцэр, вафля, лінза, гальштук, бутэрбброд і г.д.*
* франкізмы (галіцызмы) : *акардэон, паркаль, блуза*, *шампанскае, армія, касцюм і г.д.*
* англіцызмы : *баскетбол, джынсы, клуб, блакнот,мітынг, фініш, старт, футбол і г.д.*
* італізмы : *макароны, карнавал, арыя, сапрана, і г.д.*
* грэцызмы : *дэмакратыя, аўтаномія, афарызм, бібліятэка, алфавіт, бактэрыя і г. д.*

**Прычыны запазычвання слоў**

Словы з іншых моў беларуская мова запазычвае на працягу ўсёй сваёй гісторыі. Чым гэта тлумачыцца? Беларусы маюць эканамічныя, грамадска-палітычныя, навуковыя і культурныя сувязі з іншымі народамі, абменьваюцца з імі інфармацыяй у розных галінах жыццядзейнасці грамадства.Таму беларуская мова запазычыла шмат іншамоўных слоў, якія ўваходзілі ў яе лексічны склад як назвы такіх прадметаў і з'яў, навуковых, тэхнічных, грамадска-палітычных і культурных паняццяў, што з'яўляліся ў выніку падобных кантактаў паміж беларускімі і іншымі народамі. Гэтым абумоўлена запазычванне такіх слоў, як *мясарубка* (руск.), *боршч, галушка* (укр), *кракавяк, рыдлёўка* (польск.), *качарга, туман* (цюркс.), *абстракцыя, вірус* (лац.), *радар, трактар* (англ.). Гэтыя словы ўваходзяць у лексічную сістэму беларускай мовы як назвы невядомых раней прадметаў і паняццяў.

Другую групу іншамоўных слоў складаюць лексічныя адзінкі, запазычванне якіх адбывалася ў тых выпадках, калі неабходна было:

1. Пазбегнуць непажаданай мнагазначнасці спрадвечна беларускага слова. Напрыклад, у пачатку ХХ ст. слова *гаворка* ўжывалася ў зачэнні 'разнавіднасць мясцовай мовы' і ў значэнні 'сукупнасць асобных разнавіднасцей мясцовых моў'. Калі ж было запазычана слова *дыялект*, то непажаданая мнагазначнасць была ліквідавана: слова *гаворка* стала абазначаць 'разнавіднасць мясцовай мовы', а ў другім значэнні пачало выкарыстоўвацца слова *дыялект*.
2. Замяніць складаную назву больш простай. Напрыклад, грэчаскае слова *сінтаксіс* стала выкарыстоўвацца замест двухслоўнай назвы *склад мовы,* а грэчаскае слова *сінонім*  замест назваў **блізказначнік і падобназначнік,** утвораных шляхам спалучэння дзюх асноў спрадвечна беларускіх слоў і суфіксацыі (блізкае значэнне + нік, падобнае значэнне + нік).
3. Папоўніць сінанімічныя сродкі беларускай мовы і тым самым узбагаціць яе стылістычныя і мастацка-выяўленчыя магчымасці, напрыклад: *краявід* (бел.) *пейзаж* (фр.) *ландшафт* (ням), *будынак* (бел.) *гмах* (польск.).

**Лексіка беларускай мовы паводле сферы выкарыстання**

Паводле ўжывання словы беларускай мовы не з'яўляюцца аднолькавымі: адны з іх ужываюцца ўсімі носьбітамі мовы незалежна ад месца іх пражывання, роду заняткаў, прафесіі, іншыя  актыўна ўжываюцца толькі на пэўнай тэрыторыі, прадстаўнікамі асобных прафесіянальных ці сацыяльных груп насельніцтва. У адпаведнасці з гэтым у лексіцы выдзяляюцца розныя групы слоў:

**Агульнаўжывальная лексіка** (вядома ўсім і часта выкарыстоўваецца): *бацька, вада, трактар, дом, універсітэт і г.д.*

**Лексіка абмежаванага ўжытку** (ужываецца, але не ўсімі носьбітамі мовы):

* спецыяльная лексіка : а) *прафесіяналізмы : фуганак (від рубанка), заднік (дэкарацыі на сцэне), крок (мерны ход каня);* б) *тэрміны : фанетыка, санет, косінус, імперыя, ангіна, грып.*
* дыялектызм : *савяк (падбярозавік), лахачы (буякі), гулы (рэха), салёнікі (вараная бульба), паронікі (параная бульба).*
* жарганізмы : *дамашка (дамашняе заданне), ляп (грубая памылка).*

**Лексіка беларускай мовы паводле актыўнага і пасіўнага складу**

Большасць слоўсучаснай беларускай мовы складаюць такія лексічныя адзінкі мовы, якія з'явіліся даўно, бытавалі на працягу мгогіх стагоддзяў і працягваюць актыўна выкарыстоўвацца ў наш час, напрыклад, *брат, галава, ліса, вішня, раса, кіслы, месяц і г.д.* Але ў сувязі з развіццём грамадства асобныя прадметы выходзілі з ужытку і разам з імі выходзілі з мовы і паступова забываліся іх назвы (гістарызмы : *баярын, войт, аршын іг.д*); некаторыя назвы прадметаў замяніліся іншымі, а ранейшыя выходзілі з ужывання (архаізмы : *чало - лоб, перст - палец, ланіты - шчокі і г.д.*). У то жа час, са з'яўленнем у жыцці грамадства новых прадметаў і паняццяў з'яўляліся і новыя словы ─ неалагізмы : *рэйтынг, маркетынг, марсаход і г.д.*

**Плеаназмы**

**Плеаназмам** ( ад грэчаскага *pleonasmos - лішак*) называецца шматслоўнасць (мнагаслоўнасць), ужыванне ў маўленні блізкіх паводле сэнсу і таму лагічна залішніх (празмерных) слоў (*сумеснае супрацоўніцтва; памятны сувенір, узаемадапамога адзін аднаму і г.д.*). Часам плеаназvы набываюць характар кантэкстава-лексічнай спалучальнасці, форму ўстойлівага словазлучэння: *інфармацыйнае паведамленне, прэйскурант рознічных цэн.*

**Таўталогія**

**Таўталогія** ( ад грэчаскага *tauto* - тое самае, *logos* - слова) - сэнсавыя паўторы, якія ўзнікаюць пры ўжыванні ў адным сказе ці фразе аднакаранёвых слоў, адных і тых жа слоў, або паўтарэнне таго ж самага, толькі іншымі словамі.

Таўталогія з'яўляецца парушэннем літаратурнай нормы і правільнасці культуры маўлення, бо яна робіць сказ ці фразу немілагучнай, нязручнай і менш выразнай. Часам нават абцяжарваецца яе ўспрыманне, у выніку чаго траціцца выразнасць і сэнсавая значнасць фразы ці нават усяго тэксту : *Належыць належным чынам падрыхтавацца да зімы. З'ява хабарніцтва з'явілася ў нашым грамадстве даўно.*

**Паронімы**

**Паронімы** (ад грэчаскага *para -* каля і *onyma -* імя) - аднакаранёвыя словы, якія належаць да адной часціны мовы, маюць блізкае гучанне, але адрозніваюцца па значэнні.

Змешванне паронімаў з'яўляецца адным з найбольш грубых парушэнняў нормаў літаратурнай мовы. Як правіла, памылкі такога тыпу часцей за усё сустракаюцца ў афіцыйна-справавым маўленні і ў тэкстах дакументаў, бо паранімічныя формы ўваходзяць у склад літаратурнай або спецыяльнай лексікі, большая частка якой - гэта словы іншамоўнага паходжання.

Размежаванне значэнняў паранімічнай пары часам дахадзіць да супрацьлегласці : *адрасант* (хто пасылае пісьмо) - *адрасат* (хто атрымлівае пісьмо).

**Лексікаграфія**

 Лексікаграфія (грэч. lexikos “які датычыць слова” і grapho “пішу”) – раздзел мовазнаўства, які займаецца тэорыяй і практыкай складання слоўнікаў. У развіцці слоўнікавай справы на Беларусі вучоныя вылучаюць тры перыяды: даслоўнікавы, ранні слоўнікавы і перыяд развітой лексікаграфіі.

 У даслоўнікавы перыяд (XIII–XV стст.) працамі, блізкімі да лексікаграфічных, былі гласарыі, або словапаказальнікі, – вытлумачэнні асобных “цяжкіх” слоў старажытнага тэксту, якія выносіліся на палі рукапісу. Вядомы рускі гласарый, датаваны 1282 г., які апісваў 174 старажытнарускія, грэчаскія і старажытнаславянскія словы.

 Другі перыяд пачынаецца тады, калі глосы дзеля зручнасці збіраюць у спецыяльныя рукапісныя зборнікі (гласарыі), якія называліся ў той час лексіконамі. Самыя раннія слоўнікі ўсходніх славян – старабеларускія і стараўкраінскія працы – гэта “Лексіс” Л. Зізанія (1596) і “Лексіконъ” П. Бярынды (1627). Яны мелі перакладны характар.

 Са станаўленнем нацыянальнай літаратурнай мовы пачынаецца перыяд развітой беларускай лексікаграфіі. Сучасная слоўнікавая справа падзяляецца на тэарэтычную і практычную лексікаграфію, размежаванне якой адбылося яшчэ ў ХІХ ст., калі з’явіліся першыя рэцэнзіі і гісторыка- тэарэтычныя работы пра слоўнікі Л. Зізанія, П. Бярынды.

 Усе слоўнікі падзяляюцца на **энцыклапедычныя і лінгвістычныя**. У **энцыклапедычных** слоўніках (энцыклапедыях) даюцца навуковыя звесткі пра гісторыю, прыроду, насельніцтва, эканоміку, навуку, асвету, культуру, мастацтва, літаратуру, змяшчаюцца каляровыя і чорна-белыя фотаздымкі, малюнкі, рэпрадукцыі, карты, схемы. У энцыклапедыях апісваюцца прадметы, з’явы, якія абазначаюцца словамі; гэта звычайна назоўнікі (агульныя і ўласныя, часткова тэрміны). Энцыклапедыі як слоўнікі даведачнага характару бываюць аднатомныя і шматтомныя, словы ў іх размяшчаюцца ў алфавітным ці тэматычным парадку, напрыклад “Беларуская Савецкая Энцыклапедыя” ў дванаццаці тамах (скарочана БелСЭ, 1969–1975), “Энцыклапедыя прыроды Беларусі” (1983–1986) у пяці тамах, “Этнаграфія Беларусі” (1989)і г.д..

 **Лінгвістычныя** слоўнікі апісваюць значэнні слоў, іх ужыванне, напісанне, вымаўленне, утварэнне, паходжанне. Тут усе словы падаюцца ў алфавітным парадку, пры іх ѐсць граматычныя і стылістычныя паметы. Лінгвістычныя слоўнікі бываюць аднамоўныя, двухмоўныя і шматмоўныя. Двухмоўныя і шматмоўныя лічацца перакладнымі слоўнікамі, бо ў іх словы адной мовы тлумачацца, перакладваюцца словамі іншай мовы ці іншых моў.

Да лінгвістычных слоўнікай адносяцца перакладныя, тлумачальныя, этымалагічныя, фразеалагічныя і г.д.. Напрыклад, “Фразеалагічны слоўнік беларускай мовы” ў двух тамах I. Лепешава (1993), “Тлумачальны слоўнiк беларускай літаратурнай мовы” пад рэдакцыяй М. Суднiка, М. Крыўко (3-е выд., 2002), “Тлумачальны слоўнік беларускай мовы” А. Булыкі (2-е выд. 2008) і ншыя.

 **Электронны слоўнік** — кампютарная база дадзеных, якая змяшчае закадзіраваныя слоўнікавыя артыкулы, што дазваляюць здзяйсняць хуткі пошук патрэбных слоў, часта з улікам марфалагічных форм і з магчымасцю пошуку спалучэнняў слоў(прыкладаў ужывання), а таксама з магчымасцю змены кірунку перакладу (напрыклад, англа-рускі або руска-англійскі).

**СПЕЦЬІЯЛЬНАЯ ЛЕКСІКА. ТЭРМІНАЛОГІЯ**

**Спецыяльная лексіка. Паняцце тэрміна.Суадносіны тэрмінаў з наменклатурнымі назвамі і прафесіяналізмамі**

 Асноўнымі разрадамі **спецыяльнай лексікі,** якой карыстаюцца галоўным чынам толькі прадстаўнікі пэўнай галіны навукі, прафесіі ці роду заняткаў, з'яўляюцца **тэрміны, наменклатурныя назвы (номены)** і **прафесіяналізмы.**

 **Тэрмін** (ад лац. *Іеттіпиs* 'канец, мяжа') - гэта спецыяльнае слова ці спалучэнне слоў, створанае (прынятае, запазычанае) для дакладнага выражэння спецыяльнага паняцця і абазначэння спецыяльнага прадмета. У тэрмінах заключаецца максімальна дакладнае, канцэнтраванае выражэнне тых агульных і прыватных паняццяў, з якімі спалучана навуковая і тэхнічная дзейнасць чалавека. Тэрміны - гэта своеасаблівы штучна створаны набор лексічных адзінак, выкарыстанне якіх абмежавана той ці іншай галіной; тэрмін - імя паняцця.

Сістэма тэрмінаў пэунай галіны навукі, тэхнікі, культуры называецца тэрміналогіяй (напр., *біялагічная, медыцынская, лінгвістыч­ная, музычная, палітычная, эканамічная, філасофская тэрміналогія* і інш.). Тэрміналогіяй (або тэрміналагічнай лексікай) называецца таксама ўся сукупнасць тэрмінаў канкрэтнай мовы *(беларуская тэрміналогія).*

Тэрміны характарызуюцца шэрагам спецыфічных асаблівасцей:

• ***сістэмнасцю*** (кожны тэрмін з'яўляецца адзінкай пэўнай тэр­міналагічнай сістэмы, якая абмежавана адной галіной навукі; толькі ў межах гэтай сістэмы тэрмін выяўляе сваю сутнасць);

• ***наяунасцю дэфініцыі*** (для большасці) (сэнс агульнаўжывальнага слова можа бьщь растлумачаны, а сутнасць тэрміна павінна быць дакладна вызначана);

• ***тэндэнцыяй да адназначнасці*** ў межах свайго тэрміналагічнага поля (у ідэале кожны тэрмін павінен абазначаць толькі адно па­няцце ў навуцы ці тэхніцы, а кожнаму паняццю павінен адпавядаць толькі адзін тэрмін);

• ***адсутнасцю канатацыі***(лексічнае значэнне тэрміна не павінна ўтрымліваць эмацыянальнасць, ацэначнасць, экспрэсію);

• ***стылістычнай нейтральнасцю***(тэрміны не нясуць у сабе адзнакі пэўнага функцыянальнага стылю).

Пытанне аб узаемадзеянні тэрміналогіі і агульнаўжывальнай лексікі літаратурнай мовы з'яўляецца вельмі складаным. Асобныя даследчыкі лічаць, што тэрміналогія цалкам уваходзіць у склад літа­ратурнай мовы, другія, наадварот, прапануюць разглядаць тэрміналогію ў якасці аўтаномнага раздзела слоўнікавага складу нацыянальнай мовы, трэція шукаюць кампраміснае рашэнне, сцвярджаючы, што тэрміналогія ўяўляе сабой адносна самастойную частку ў сістэме літаратурнай мовы.

 У адрозненне ад агульнаўжьвальных слоў тэрміны, як правіла, належаць навуковаму стылю, у той час як агульнаўжывальныя словы маюць міжстылёвы характар. У адрозненне ад агульнаўжывальнай лексікі, дзе шырока прадстаўлены словы розных часцін мовы, сярод тэрмінаў пераважаюць назоўнікі. Значная колькасць тэрмінаў - гэта словы іншамоўнага паходжання. Для ўтварэння тэрмінаў больш актыўна выкарыстоўваюцца інтэрнацыянальныя (часцей грэка-лацінскага паходжання) элементы.

У лінгвістыцы існуюць некалькі спосабаў класіфікацыі навуковай лексікі. Традыцыйна тэрміны падзяляюцца на вузкаспецыяльныя і агульназразумелыя. Аднак больш аптымальным і дасканалым з'яуляецца іншьі падзел, які прымае большасць лінгвістаў. Згодна з ім, павуковая лексіка падзяляецца на:

• *нетэрміналагічную,* якая аб'ядноўвае слова з адцягненнымі, абагульняючымі значэннямі;

• *агульнанавуковую,* склад якой увесь час пашыраецца ў выніку цеснага ўзаемадзеяння навук;

• *уласнатэрміналагічную* як сукупнасць спецыяльных назваў з розных галін навукі і тэхнікі, якія функцыянуюць у сферы грамадскіх зносін.

 Такая дыферэнцыяцыя навуковай лексікі дае больш дэталізаваную характарыстыку лексічнага складу мовы навукі, паколькі разам з тэрміналогіяй і агульнанавуковай лексікай вылучаецца яшчэ і разрад так званай нетэрміналагічнай лексікі. Да апошняга звычайна належаць агульнаўжывальныя словы, якія выконваюць у навуковых тэкстах самыя разнастайныя функцыі. Гэты падзел лёгка ператварьщь у дыхатамічны шляхам аб'яднання нетэрміналагічнай і агульна­навуковай лексікі, паколькі агульнанавуковая лексіка з цягам часу пачьнае змешвацца з нетэрміналагічнай. У той жа час уласнатэрміналагічная лексіка захоўвае свой незалежны статус у складзе навуковай лексікі пры любых падзелах і класіфікацыях, паколькі ўжыванне ўласнатэрміналагічнай лексікі ў навуковых тэкстах з'яуляецца камунікатыўна непазбежным у адрозненне ад слоў іншых разрадаў навуковай лексікі.

У слоўніках навуковыя тэрміны пазначаюцца спецыяльнымі паметамі паводле пэўнай навукі: *філас.* (філасофія), *мат.* (матэматыка), *бат.* (батаніка), *хім.* (хімія), *мед.* (медыцына) і інш., або даецца ўказаннс на тэрміналагічнае значэнне слова ў самім яго апісанні, адзначаецца, з якой мовы тэрмін запазычаны, прыводзіцца яго напісанне ў мове-крыніцы, для біялагічных і медыцынскіх тэрмінаў падаецца лацінскі эквівалент.

Пры спробах выяўлення месца тэрмінаў у складзе спецыяльнай лексікі і ўстанаўлення адносін тэрмінаў да іншых разрадаў спецыяльнай лексікі высвятляецца і больш вузкае разуменне ўласна тэрміналагічнай лексікі. Так, калі параўнаць колькасць адзінак у пералічаных разрадах спецыяльнай лексікі, то высветліцца, што большую частку спецыяльнай лексікі складаюць рознага роду найменні, ці наменклатура. У адрозненне ад тэрмінаў і прафесіяналізмаў **наменклатурныя назвы (номены)** - гэта толькі сукупнасць назваў, якія ўжываюцца ў навуцы, тэхніцы, вытворчасці і г.д. Інакш кажучы, у адрозненне ад тэрмінаў, якія перадаюць сутнасць адпаведных навуковых паняццяў, наменклатурныя назвы толькі абазначаюць (называюць) канкрэтныя аб'екты вьывучэння розных навук, а неабсяжнае мноства такіх аб'ектаў нават не паддаецца ўліку

Напрыклад, да эканамічных тэрмінаў можна аднесці назву буйной крэдытнай установы ─ *банк.* У сваю чаргу ў разрад наменклатуры трэба залічыць назвы канкрэтных банкаў - *«Беларусбанк», «Белнівестбанк», «Знешэканомбанк»* і інш. Тзрмінам з'яўляецца і слова *валюта -* 'адзінкі грашовай сістэмы пэўнай краінны, а номенамі ─ канкрэтныя назвы розных грашовых адзінак: *рубель, грыўна, долар* і інш.

 *Тэрмін і наменклатурныя назвы адрозніваюцца паміж сабой шэрагам паказчыкаў*:

• паняційным зместам (тэрмін абазначае навуковае паняцце, наменклатурная адзінка ─ канкрэтны аб'ект навукі);

• функцыямі ў навуковым тэксце (тэрмін выконвае функыню намінацыі і эксплікацыі (тлумачэння) пэўнага паняцця, а наменклатурная назва толькі функцыю намінацьіі);

• спосабам сістэматызацыі (тэрмін упарадкаваны пры дапамозе віда-родавых адносін, а наменклатурныя адзінкі ─ шляхам сумеснага адлюстравання паняцця, агульнага для ўсяго наменклатурнага класа);

• характарам словаўтваральнай намінацыі (наменклатурныя на­звы валодаюць большай ступенню матываванасці ў параўнанні з тэрмінамі);

• наборам словаўтваральных сродкаў (сярод наменклатурных адзінак больш абрэвіятур);

• адносінамі да штучных моў (тэрміны ўвогуле не маюць дачынення да штучных моў, а наменклатурныя адзінкі часткова ўваходзяць

у іх склад);

• колькаснымі паказчыкамі (у складзе спецыяльнай лексікі наменклатурных назваў значна больш, чым тэрмінаў).

 **Прафесіяналізмы** ─ гэта словы і выразы, уласцівыя мове прадстаунікоў якой-небудзь прафесіі або сферы дзейнасці *(дворнік - у* аўтамашьше; *кок* 'повар на судне'; *«мядзведзь» -* 'біржавы спекулянт, які гуляе на паніжэнне'; *збытавікі -* 'гандлёвы персанал' і інш.).

Дзякуючы сваёй эмацыянальнай выразнасці прафесіяналізмы праз гутарковую мову пранікаюць у літаратурны ўжытак, дзе выступаюць як размоўныя экспрэсіўныя эквіваленты тэрмінаў.

 *Тэрміны і прафесіяналізмы маюць некаторыя агульныя рысы. Гэта:*

• абмежаванасць ва ўжытку (не належаць агульнанароднай сферы ўжытку);

• здольнасць назьваць адны і тыя ж прадметы, працэсы, з'явы;

• прыналежнасць да пэўнага стылю (у адрозненне ад міжстылёвай лексікі);

• аналагічныя спосабы ўтварэння.

 *У той жа час тэрміны і прафесіяналізмы адрозніваюцца паміж сабой цэлым шэрагам прыкмет:*

*• часам і шляхам свайго фарміравання* (прафесіяналізмы ўтвараюцца значна раней і стыхійна, а ўтварэнне тэрмінаў адбываецца пазней і мае мэтанакіраваны характар. Тэрміны свядома ствараюцца ў працэсе асэнсавання іх неабходнасці, прафесіяналізмы ж узнікаюць пераважна стыхійна);

• *нарматыўным статусам* (тэрміны з'яўляюцца афіцьійна ўзаконенай назвай навуковага паняцця, гэта кадыфікаваныя лексічныя адзінкі, з'яўленне якіх абавязкова фіксуецца ў навуковых працах, слоўніках, спецыяльнай літаратуры; а прафесіяналізмы - назвы, што пераважаюць у гутарковай мове сярод людзей пэўнай прафесіі, спецыяльнасці);

• *адносінамі да экспрэсіўнасці* (прафесіяналізмы экспрэсіўныя, тэрміны нейтральныя);

• *выкарыстаннем у розных тыпах тэкстаў* (тэрміны выкарыстоўваюцца ў пісьмовых і вусных тэкстах, прафесіяналізмы ─ пераважна ў вусных);

• *пашыранасцю ў межах агульнанацыянальнай мовы* (тэрміны маюць агульнанацыянальны, нават інтэрнацыянальны характар, пра­фесіяналізмы - вузкі, мясцовы характар);

• *функцыянальнай нагрузкай* (у шэрагу выпадкаў прафесіяна­лізмы - функцыянальна другасныя сінонімы размоўна-экспрэсіўнага характару ў адносінах да эквівалентных ім па значэнні тэрмінаў).

Прафесіяналізмы ў слоўніках маюць памету *спец,* (спецыяльнае). Сярод прафесіяналізмаў ёсць шэраг слоў, што ўдакладняюць, дэталізуюць назвы прадметаў, якія ў агульнаўжывальнай мове маюць больш агульныя назвы. Так, у цесляроў, акрамя агульнаўжывальнага *рубанак,* ёсць шэраг слоў, якія абазначаюць разнавіднасці гэтага інструмента: *шархебель, фуганак, шпунтоўнік, адборнік, фігурнік*

**Спосабы словаўтварэння тэрмінаў**

Асноўнымі спосабамі ўтварэння тэрмінаў з'яўляюцца:

а) ***Лексіка-семантычны*** спосаб звязаны з т. зв. тэрміналагізацыяй агульналітаратурных слоў, якія шляхам пераасэнсавання набываюць новае тэрміналагічнае значэнне. Гэты спосаб даволі прадуктыўны пры станаўленні беларускай тэрміналагічнай лексікі: *ячмень (расліна) і ячмень (захворванне), барабан (інструмент і дэталь машыны), вочка (металург.), парасонік просты (бат), парог 'ніжняя частка дзвярнога праёму; мяжа чаго-небудзь' і парог (рэнтабельнасці); плячо 'частка тулава' і плячо (фінансавага рычага); шапка 'галаўны ўбор' і шапка (дакумента);*

**б) *сінтаксічны*** (спалучэнне слоў): *дзяржаўнае кіраванне, бонусныя скідкі, таварыства з абмежаванай адказнасцю;*

в) ***марфемны:***

• *суфіксальны* - утварэнне новыхслоў шляхам дачучэння да ўтваральнай асновы суфікса. Найбольш часта выкарыстоўваюцца суфіксы *-нн-, -енн-, -к-,*

*-асць, -ізм, -іст, -цы-я* і інш. *(кіраванне, пагадненне, праверка, актыўнасць, , фінансіст, градацыя);*

• *нульсуфіксальны* - утварэнне новых слоў шляхам адсячэння суфікса *(абмалот -* ад *абмалаціць, абмер* - ад *абмерваць, моладзь -*ад *малады* і нш.);

• *прэфіксальны -* утварэнне новых слоў шляхам далучэння, да ўтваральнай асновы прэфікса, напр., *без-,**анты-, архі-, звыш-, суб; гіпер-, контр-, ультра, эктра-, дэ-, дыс-, экс-, віцэ- і інш.* ***(безнаяўны*** *(разлік), антыманапольны, архіважны, звышпрыбытак, гіпермаркет, ультраструктура, віцэ-прэм'ер);*

• *прэфіксальна-суфіксальны* (конфіксны) - адначасовае далучэннеда ўтваральнай асновы прэсфікса ісуфікса *(намеснік, напарнік, падаходны, паквартальны);*

г) ***аснова- і словаскладанне:*** *відэазапіс, рабаўладанне, Інтэрнэт-маркетынг, землекарыстанне, тавараабарот.* Пры гэтым шырока выкарыстоўваюцца іншамоўныя звязаныя элементы, пераважна грэка-лацінскага паходжання:

*-логія, -граф, -грама мікра-, макра-, гідра-, міні-* і інш. *(экалогія, хранограф, мікраэканоміка, макраструк­тура, гідрарэсурсы, міні-мадэль);*

д) ***складанасуфіксалъны*** (асноваскладанне з адначасовым далучэннем суфікса): *ілынаводства, таваразнаўства, работадаўца;*

е) ***абрэвіяцыя*** (утварэнне складанаскарочаных слоў): *1Д1-* індэкс даходнасці інвестыцый, *УВП -*унутраны валавы прадукт і *інш.)*

**Сельскагаспадарчая тэрміналогія**

У цэлым тэрміналогія, якая выкарыстоўвалася ў старабеларускай мове для намінацыі зямельных уладанняў; прылад апрацоўкі зямлі, разнастайных працэсаў сяўбы і ўборкі ўраджаю; асоб, занятых у сельскай гаспадарцы і г.д., з'яўляецца агульнай для ўсходнеславянскіх моў: *борона, жито, косити, истрава, копа, молотити, овесъ, аранье, сеянье, снопъ, ярица* і інш. (Шадурский, 1967).

Колькасць уласна беларускіх інавацый *(ботвинье, збожье, зерне, насенье, стайня)* тут значна меншая ў параўнанні з грамадска-палітычнай і гандлёвай тэрміналогіяй.

Запазычанні старабеларускага перыяду ў сельскагаспадарчай тэрміналогіі адзінкавыя. У параўнанні з іншымі галінамі **сельскагаспадарчая тэрміналогія** характарызуецца асабліва вялікай ступенню варыятыўнасці і сінанімічнасці. У значнай меры гэта можна растлумачыць тым, што ў сінанімічных радах гэтай тэрміналогіі знайшлі адлюстраванне працэсы ўзаемапранікнення (у выніку практычнага выкарыстання) элементаў лексікі старажытнарускай, жывой беларускай, польскай моў і разнастайных мясцовых гаворак, напрыклад: *служба, потяглъ, потугъ, подымье* **–**для абазначэння цяглавага сялянскага землеўладання; *дворище, подворье, избище, селище, садиба* **–**для абазначэння месца размяшчэння сялянскай хаты з гаспадарчымі прыбудовамі. Сустракаюцца пары, якія складаюцца з тэрміна ўсходнеславянскага паходжання і паланізма: *именье* **–** *маёнтокъ*

**Промыславая тэрміналогія**

Тэматычна тэта тэрміналогія пчалярства (бортніцтва), рыбалоўства, палявання, солеварэння, вытворчасці будаўнічых, бытавых і транспартных матэрыялаў (гонты, клёпак для бочак, палазоў, дуг, дзёгцю, смалы) і г.д.. Аснову прамысловай тэрміналогіі складаюць тэрміны старажытнарускага паходжання, якія служаць для абазначэння розных працэсаў, матэрыялаў, прылад, прадуктаў працы і асоб, звязаных з пералічанымі промысламі беларускага народа: *бобровище, воскъ, долото, дубрава, ловъ (звериный, пташный, рыбный), лубъ, лукъ, лыко, охотникъ, сеть, стрелецъ, стругъ* і г.д.

Значную частку промыславай тэрміналогіі складаюць уласна беларускія тэрміны: *копылъ, кубелъ, лезиво, лесничий, обрубъ, оступъ, пчельница, свепетъ* і г.д. Некаторыя з іх вядомы ў польскай мове*: затока, лезиво, пушча, рубеж* і г.д.

Нешматлікія запазычанні з нямецкай, французскай, шведскай і іншых моў праніклі ў старабеларускую мову праз польскую, літоўскую і рускую мовы-пасрэдніцы: *барсук, бровар, горностай, карпъ, плотка, сагайдакъ, шатеръ* і інш.

**Фарміраванне беларускай тэрміналогіі**

 Фарміраванне беларускай тэрміналогіі непасрэдна звязана з развіццѐм і функцыянаваннем нацыянальнай мовы. Паколькі гісторыя беларускай мовы характарызуецца працягласцю і перарывістасцю, то ѐсць усе падставы сцвярджаць, што фарміраванне беларускай тэрміналогіі таксама з‟яўляецца працяглым і перарывістым. Такія экстралінгвістычныя фактары, як забарона беларускай мовы Варшаўскім сеймам у 1696 г. і негатыўныя адносіны да яе царскага ўрада Расіі, якія выклікалі больш чым стогадовы разрыў паміж пісьмовымі традыцыямі старабеларускай і сучаснай беларускай мовы ХVІІ–ХVІІІ стст., адмоўна ўздзейнічалі на пераемнасць натуральнага фарміравання тэрміналагічнай лексікі.

 Асновай фарміравання тэрміналогіі старабеларускай мовы можна лічыць намінацыі розных прадметаў і з’яў прыроды ў народным маўленні і пазней фіксацыю гэтых намінацый у пісьмовых помніках. Для разумення працэсу развіцця беларускай тэрміналогіі важна ўзгадаць аб узнікненні і развіцці пісьменнасці на Беларусі.

 Знойдзеныя ў Смаленску, Віцебску, Мсціславе дзелавыя запісы і прыватныя лісты на бытавыя і гаспадарчыя тэмы на бяросце (берасцяныя граматы) таксама сведчаць аб шырокім выкарыстанні пісьма на Русі і з’яўляюцца сродкам фіксацыя некаторых моўных намінацый прадметаў і паняццяў рэчаіснасці таго часу, у тым ліку і намінацый тэрміналагічнага характару. Так, у тэксце берасцяной граматы, знойдзенай у 1956 г. у Віцебску, якая адносіцца да ХІІІ – ХІV стст., можна вылучыць наступныя словы, што ўвайшлі ў склад тэрміналагічнай лексікі старабеларускай мовы і сталі асновай для стварэння асобных тэрмінаў з розных галін гаспадарчай дзейнасці: *грыўня, жыта, купіць, наяўнасць, прадаць. Калі ты прадаў адзенне, то купі мне жыта за 6 грыўняў*.

 ХІІІ ст. у гісторыі пісьменнасці на тэрыторыі сучаснай Беларусі характарызуецца значнай колькасцю помнікаў, больш разнастайным характарам іх тэматыкі, што звязана і з больш шырокім выкарыстаннем лексікі, якая служыла для намінацыі прадметаў, з’яў прыроды, паняццяў гаспадар- чага і грамадскага жыцця.

 Далейшае развіццѐ мовы беларускай народнасці адбывалася ў межах Вялікага Княства Літоўскага. У 1517 г. вядомы беларускі асветнік Ф. Скарына з Полацка выдае ў Празе першую ва ўсходнеславянскім свеце друкаваную кнігу (“Псалтыр”) на стараславянскай мове. Затым ў Вільні ѐн выдае “Малую падарожную кніжыцу” і “Апостал”, у якіх у значнай ступені адлюстраваліся ас- ноўныя рысы беларускага маўлення і ў прыватнасці – у лексіцы тэрміналагічнага характару (даремный, дорослый, досконалый, збройный, листъ, мовца, отчина, разумность, речи добрые, скарб, час). Усходнеславянскае кнігадрукаванне прадоўжылі выдатныя кнігадрукары Б. Ваяводка, С. Будны, В. Цяпінскі, І. Фѐдараў, П. Мсціславец, браты Мамонічы, В. Гарабурда, Д. Лянчыцкі, С. Собаль і інш.

 Надрукаваная ў гэты перыяд літаратура складалася перш за ўсѐ з царкоўных твораў, а таксама з твораў, звязаных з грамадска-палітычнай і рэлігійнай барацьбой паміж прыхільнікамі і праціўнікамі царкоўнай уніі, паколькі большасць друкарняў належала мясцовым магнатам, праваслаўным брацтвам або езуітам і каталіцкім манастырам. Свецкі характар мела толькі некаторая частка кніг: граматыкі, слоўнікі, буквары, календары, у якіх зафіксавана значная колькасць тэрміналагічнай лексікі. У палемічных творах выкарыстоўвалася грамадска-палітычная тэрміналогія.

 Да ліку фактараў, якія садзейнічалі фарміраванню як беларускай мовы наогул, так і тэрміналагічнай лексікі ў ХІV–ХVІІ стст., можна аднесці, па-першае, тое, што з другой паловы ХІV ст. пісьмовая беларуская мова стала дзяржаўнай мовай Вялікага Княства Літоўскага. Гэта спрыяла развіццю поўнафункцыянальнасці старабеларускай мовы, фарміраванню яе асноўных стыляў, у тым ліку навуковага. Па-другое, як ужо адзначалася, у першай палове ХVІ ст. у Беларусі ўзнікла, а к сярэдзіне ХVІ ст. атрымала шырокае распаўсюджанне кнігадрукаванне, якое ў значнай ступені садзейнічала выпрацоўцы лексічных нормаў, расшырэнню слоўніка, замацаванню намінацый новых навуковых паняццяў у моўнай практыцы. Найбольш развітымі (з пункту погляду натуральнага фарміравання) галінамі тэрміналогіі ў ХІV–ХVІІ стст. былі тыя, якія абслугоўвалі асноўныя напрамкі гаспадарчага, навуковага і грамадскага жыцця беларускага народа. Гэта грамадска-палітычная, юрыдычная, гандлѐвая, сельскагаспадарчая, прамысловая, ваенная тэрміналогія, а таксама тэрміналогія мовазнаўства, астраноміі, матэматыкі і інш.

 Сістэматычная праца ў галіне беларускай навуковай тэрміналогіі пачалася ў лютым 1921 г., калі была заснавана Навукова-тэрміналагічная камісія пры Навукова-літаратурным аддзеле Народнага камісарыята асветы Беларусі. У пачатку 1922 г. быў створаны Інстытут беларускай культуры, у якім прадоўжылася праца па распрацоўцы навуковай тэрміналогіі. За параўнальна кароткі час, з 1922 па 1930 г., у краіне былі выдадзены 24 выпускі “Беларускай навуковай тэрміналогіі” з розных галін навукі, куды ўключаліся тэрміны, якія выкарыстоўваліся пераважна ў школьным выкладанні. Побач са слоўнікавай работай і ўзбагачэннем паняційна-тэрміналагічнага фонду значным укладам Навукова-тэрміналагічнай камісіі ў развіццѐ беларускай тэрміналогіі з’явілася распрацоўка тэарэтычных і практычных пытанняў тэрміналогіі, якія актыўна абмяркоўваліся ў галіновых секцыях камісіі.

 У 1925 г. была выдадзена “Інструкцыя для збірання народнага слоўніка ─ тэрміналагічнага матэрыялу ў беларускай мове для складання слоўніка жывой беларускай мовы”. У картатэку ўвайшла частка тэрмінаў, што бытавала на тэрыторыі Беларусі, найбольш поўна былі выяўлены тэрміны сельскагаспадарчай вытворчасці, рамёстваў, промыслаў, а таксама найменні флоры і фаўны. Перарывістасць працэсу фарміравання беларускай тэрміналагічнай лексікі ў выніку гістарычных умоў развіцця і функцыянавання беларускай мовы ў ХVІІ–ХVІІІ стст. не толькі выклікала разрыў паміж традыцыямі старабеларускай мовы і традыцыямі сучаснай беларускай мовы і аказала адмоўны ўплыў на пераемнасць развіцця тэрміналагічнай лексікі, а і абумовіла некаторую спецыфіку шляхоў і прынцыпаў развіцця новай 25 беларускай навуковай тэрміналогіі. У значнай ступені гэта спецыфіка знайшла адлюстраванне ў актыўным выкарыстанні дыялектных слоў.

 Шмат новых тэрмінаў прыйшло з кніжнай лексікі новай беларускай мовы. Аднак многія лексемы характарызаваліся варыятыўнасцю і не мелі стабільнай практыкі выкарыстання, што ўскладняла іх прымяненне ў якасці тэрмінаў. Прынцыпы стварэння новых тэрмінаў распрацоўваліся Навукова- тэрміналагічнай камісіяй і выкладаліся ў прадмовах да выпускаў “Беларускай навуковай тэрміналогіі”.

 Асноўны прынцып – выкарыстанне сродкаў беларускай мовы. Першым спосабам рэалізацыі гэтага прынцыпу было выкарыстанне агульнаўжывальнай лексікі беларускай мовы: вапняк, вільгаць, вочка, вышыня, глеба, ланцуг замкнуты, святло адлюстраванае, сіла цяжару, тлушчы і інш. Асноўная частка тэрмінаў, створаных шляхам тэрміналагізацыі агульнаўжывальных слоў, трывала замацавалася практыкай і складае аснову сучаснай беларускай тэрміналогіі. Другім спосабам выкарыстання сродкаў беларускай мовы пры стварэнні новых тэрмінаў было шырокае прымяненне на базе нацыянальнай мовы афіксальнага словаўтварэння, аснова- і словаскладання, калькавання, семантычнага перакладу: ахоўны, зрух слаѐў, голанасенныя, паглынальнік, светланосны, сціскальнасць вадкасцей.

 Члены Навукова-тэрміналагічнай камісіі шырока практыкавалі стварэнне на беларускім лексічным і словаўтваральным матэрыяле тэрмінаў-неалагізмаў, якія ў большасці выпадкаў адпавядалі навуковаму зместу адпаведных паняццяў, словаўтваральным заканамернасцям беларускай мовы і трывала замацаваліся ў сучаснай беларускай тэрміналогіі: даследаванне, магутнасць, прастора, скорасць, ступень, уяўны. Аднак значная частка створаных неалагізмаў не замацавалася ў беларускай тэрміналогіі з прычыны шырокай ужывальнасці ў практыцы інтэрнацыянальных і славянскіх, у першую чаргу рускіх, адпаведнікаў, а таксама з прычыны штучнасці асобных наватвораў і недакладнай адпаведнасці навуковаму зместу абазначаемых паняццяў: *красленне (чарчэнне), скрутка (спіраль), часамер (хранометр), гадаванне (выхаванне*). У першае пасляваеннае дзесяцігоддзе ў рэспубліцы не было агульнага цэнтра распрацоўкі і ўпарадкавання тэрміналагічнай лексікі. Адсутнасць такога цэнтра, а таксама дапаможнікаў па тэрміналогіі стала прычынай значнага павелічэння варыятыўнасці: шагаючы экскаватар і крочачы экскаватар, выключацель і выключальнік, скорасць і хуткасць і г.д.

 Вялікая ступень варыятыўнасці тэрмінаў характэрна для выдадзеных у 1947–1950 гг. брашур і кніг па тэхналогіі металаў, будаўнічай справе, механізацыі і электрыфікацыі сельскай гаспадаркі. Моўная практыка патрабавала ўзнаўлення ў рэспубліцы тэрміналагічнай работы.

 У 1955 г. 26 у Інстытуце мовазнаўства Акадэміі навук БССР быў створаны сектар тэрміналогіі, які функцыянаваў да 1965 г. У гэтым сектары падрыхтаваны і выдадзены “Русско-белорусско-латинский словарь ботанической терминологии” (Мінск, 1967), “Русско-белорусский словарь общественно- политической терминологии” (Мінск, 1970), створана картатэка і падрыхтаваны “Русско-белорусский словарь сельскохозяйственной терминологии” (рукапіс), картатэка для Руска-беларускага політэхнічнага слоўніка. Названыя слоўнікі ствараліся на аснове прынцыпу збліжэння беларускай тэрміналогіі з рускай.

 З 1965 па 1979 гг. у рэспубліцы не было спецыяльнага тэрміналагічнага цэнтра. У 50-я гады пад кіраўніцтвам Я. Коласа была праведзена вялікая навукова-арганізацыйная праца па стварэнню тэрміналагічнай камісіі пры Акадэміі навук БССР, у задачы якой планавалася ўключыць каардынацыйную і нармалізуючую дзейнасць па беларускай тэрміналогіі, а таксама выданне бюлетэня рэкамендуемых тэрмінаў. Смерць Я. Коласа перашкодзіла ажыццяўленню гэтай задачы. У 60–70-я гады ХХ ст. некаторыя пытанні беларускай тэрміналогіі знайшлі асвятленне ў шэрагу дысертацыйных прац па даследаванню пэўных тэматычных аб‟яднанняў слоў і асобных галіновых тэрміналогій у сучаснай беларускай мове.

 У 1979 г. у рэспубліцы створана тэрміналагічная камісія Акадэміі навук БССР, якая складалася з дзевяці секцый і ўключала вядучых вучоных, спецыялістаў розных галін ведаў. У задачы камісіі ўваходзіла распрацоўка тэарэтычных асноў і методыкі ўпарадкавання беларускай навуковай тэрміналогіі, падрыхтоўка слоўнікаў, вывучэнне вопыту работы Камітэта навукова-тэхнічнай тэрміналогіі АН СССР і тэрміналагічных органаў рэспублік. Паколькі тэрміны ўзніклі і развіваліся на глебе нацыянальнай мовы, то лексічная, граматычная, лексіка-семантычная сістэмы мовы ляжаць у аснове кожнай галіновай тэрміналогіі. Патэнцыяльная здольнасць беларускай тэрміналагічнай лексікі перадаць сістэму паняццяў розных галін ведаў абумоўлена высокім навукова-тэхнічным патэнцыялам рэспублікі, развітасцю лексічных і граматычных сродкаў беларускай мовы, наяўнасцю пэўнай, хоць і невялікай, практыкі выкарыстання беларускай навукова-тэхнічнай тэрміналогіі ў беларускім перыядычным друку, на беларускім радыѐ, тэлебачанні, у навуковых выданнях.

 З другой паловы 1980 да сярэдзіны 1990-х гг. тэрміналагічная работа на Беларусі ажывілася. У гэты час асобнымі даследчыкамі і грамадствам у цэлым праводзіцца інвентарызацыя, пераацэнка тэрміналагічнага фонду на нацыянальнай глебе. Гэты перыяд характарызуецца актыўным выкарыстаннем спецыфічных рыс нацыянальнай мовы ў спалучэнні з тэндэнцыяй да інтэрнацыяналізацыі, абумоўленай узмацненнем ролі англійскай мовы ў міжнароднай камунікацыі. Абедзве тэндэнцыі ў іх спалучэнні з’яўляюцца канструктыўнымі, паколькі арыентацыя на ўласнамоўныя рэсурсы дазваляе тэрмінасістэме гарманічна ўваходзіць у сістэму мовы ўвогуле, а выкарыстанне інтэрнацыянальных элементаў дазваляе не толькі максімальна ўніфікаваць міжнародную тэрміналогію, але і ліквідаваць некаторую эмацыйную матываванасць, уласцівую тэрмінаадзінкам, утвораным на базе агульнаўжывальных слоў.

 З другой паловы 1990-х гадоў адбываецца пераразмеркаванне сфер выкарыстання беларускай і рускай моў у краіне. У выніку нацыянальная тэрміналогія абслугоўвае, у асноўным, толькі асобныя гуманітарныя навукі – лінгвістыку, літаратуразнаўства, гісторыю, грамадазнаўства.

 У навуковай літаратуры існуе абгрунтаванае меркаванне, што ў нармальных умовах нацыянальны тэрмінатворчы працэс павінен балансаваць, з аднаго боку, нацыянальна арыентаваны, а з другога – міжнароднай уніфікацыйнай тэндэнцыямі. Толькі пры захаванні парытэту паміж гэтымі дзвюма тэндэнцыямі беларуская нацыянальная тэрміналогія зможа паспяхова абслугоўваць сферу навукі, тэхнікі, культуры.

**РАЗДЗЕЛ 4**

**СТЫЛІСТЫКА**

**Паняцце стылю**

Маўленчую дзейнасць людзей пэўнай нацыянальнасці абслугоўвае іх літаратурная мова. Аднак у кожнай сферы (навуцы, мастацтве, палітыцы, праве, побыце) мова выкарыстоўваецца па-рознаму. Сфарміраваліся моўныя разнавіднасці, якія прынята называць **с т ы л я м і.** У мове **стыль** мае наступныя значэнні:

* Сукупнасць прыкмет, што характырызуюць мастацтва пэўнага часу і напрамку з боку ідэйнага зместу і мастацкай формы ( стыль барока).
* Моўныя сродкі характэрныя для якога-небудзь пісьменніка або літаратурнага твора, жанру, напрамку; сукупнасць прыёмаў выкарыстання такіх сродкаў ( стыль Коласа, Купалы).
* Метад, характар якой-небудзь работы, дзейнасці (стыль кіравання).
* Разм. Манера паводзіць сябе, гаварыць дзякаваць (модны стыль адзення).

У мовазнаўстве **стыль** ─ гэта сістэма моўных сродкаў, якая абумоўлена мэтамі і прынцыпамі адбору гэтых сродкаў у той ці іншай сферы грамадскай дзейнасці ( навуковай, дзелавой, публіцыстычнай і г.д.) і найлепшым чынам абслугоўвае зносіны ў гэтай сферы.

На аснове функцый і сфер зносін вылучаюцца мастацкі, навуковы, публіцыстычны, афіцыйна-справавы, размоўны (гутарковы) стылі.

**Навуковы стыль**

Навуковы стыль выкарыстоўваецца ў сферы навукі, тэхнікі, адукацыі, вытворчасці. Гэтым стылем пішуцца слоўнікі, энцыклапедыі, дапаможнікі, падручнікі, дысертацыі, манаграфіі і г.д.

**Асноўнай функцыяй** навуковага стылю з’яўляецца перадача навуковай інфармацыі і актывізацыя лагічнага мыслення.

**Характэрнымі рысамі** навуковага стылю з’яўляецца абагульненасць, абстрактнасць, дакладнасць, аб’ектыўнасць, лагічнасць і строгасць выкладу.

**Моўныя сродкі навуковых тэкстаў:** шырокае выкарыстанне абстрактнай лексікі *( працэс, велічыня, дзейнасць*), ужыванне назоўнікаў ніякага роду з абстрактным значэннем (*утварэнне, адлюстраванне, аб’яднанне),* ужыванне дзеясловаў у форме 3-яй асобы цяперашняга часу і формаў дзеясловаў з няпэўна-асабовым значэннем *(законы фармулююцца)*, устойлівых зваротаў з прыметнікамі *(знешні гандаль, валютны рахунак)* і аддзеяслоўнымі назоўнікамі *(аказваць уздзеянне, падвяргацца аналізу)*; ужыванне адназначных слоў і тэрмінаў ( вельмі рэдка ўжываюцца словы з пераносным значэннем); шырока ўжываюцца канструкцыі са злучнікамі (злучальнымі словамі) і адыменнымі прыназоўнікамі *(за выключэннем, з прычыны, у выніку, на працягу, у сувязі з тым і г.д.)*, ужыванне словаспалучэнняў тыпу *спачатку адзначым, зараз спынімся і г.д.*, лексічныя паўторы, прыслоўі і прыслоўныя словы ─ *тут, пасля, вышэй;* займеннік *я* ў навуковых тэкстах не ўжываецца, ён апускаецца або замяняецца займеннікам *мы*; выкарыстоўваюцца развітыя апавядальныя сказы.

**Афіцыйна-справавы стыль**

Афіцыйна-справавы стыль абслугоўвае афіцыйна-справавую, канцылярскую, юрыдычную, дыпламатычную сферы грамадскай дзейнасці чалавека. Рэалізуецца ён у дзяржаўных дакументах, указах, дагаворах, законах і кодэксах, пратаколах, заявах, справаздачах і інш.

Кожны дакумент патрабуе дакладнасці, паслядоўнасці і лагічнасці выкладу, адназначнасці фармулёвак, сцісласці. Пэўныя дакументы маюць устойлівую форму размяшчэння матэрыялу, напрыклад, заява, пратакол; для другіх выкарыстоўваюцца гатовыя бланкі і нават кнігі, напрыклад, ордэры, пасведчанні рознага тыпу, бухгалтарскія кнігі і інш. Але ўсе віды афіцыйна-справавых тэкстаў аб’яднаны адсутнасцю, з аднаго боку, экспрэсіўна-эмацыянальнай лексікі і экспрэсіўных сінтаксічных адзінак, а з другога боку наяўнасцю своеасаблівай лексікі і сінтаксісу, якія ўжываюцца ў адпаведнасці з нормамі гэтага стылю.

Так, у тэкстах афіцыйна-дзелавога стылю шырока выкарыстоўваюцца словы: *наймальнік, ісцец, атрымальнік і інш*., словазлучэнні: *прыцягнуць да адказнасці, статутны фонд, устаноўчы дагавор і інш.*

Вельмі пашыраны іменныя часціны мовы, а сярод іх аддзеяслоўныя назоўнікі (*выкарыстанне, пашырэнне, узгадненне, разберэнне)*, назоўнікі для абазначэння пасад, званняў, прозвішчы (*доктар сельскагаспадарчых навук А.М.Грынкевіч, лаўрэат прэміі…, ).*

У афіцыйна-справавым стылі выкарыстоўваюцца састаўныя злучнікі тыпу: *у выніку чаго, з прычыны таго што, для таго каб,* прыназоўнікі тыпу *з мэтай, у сувязі, на працягу, за выключэннем і інш.*

**Публіцыстычны стыль**

Сфера прымянення: выкарыстоўваецца ў газетах, часопісах, у выступленнях на мітынгах і сходах.

Задачы маўлення: уздзейнічаць на массы, сфарміраваць у людзей пэўныя адносіны да грамадскіх спраў.

Стылёвыя рысы: маўленне звычайна бывае узнёслым.

Моўныя сродкі: пабуджальныя, клічныя сказы, рытарычныя пытанні, разгорнутыя звароты, паўторы, антытэзы.

**Мастацкі стыль**

Сфера прымянення: выкарыстоўваецца ў мастацкіх творах.

Задачы маўлення: вобразна выкласці тое, пра што паведамляецца, раскрыць пачуцці і думкі аўтара.

Стылёвыя рысы: маўленне звычайна бывае канкрэтным, вобразным, эмацыянальным.

Моўныя сродкі: словы з пераносным значэннем, эмацыянальна-ацэначныя словы, розныя па мэце выказвання сказы, клічныя сказы, сказы з аднароднымі членамі.

**Гутарковы стыль**

Сфера прымянення : выкарыстоўваецца ў гутарках, часцей за ўсё са знаёмымі людзьмі.

Задачы маўлення: абмен інфармацыяй.

Стылёвыя рысы: непасрэднасць, свабода ў выбары слоў і выразаў.

Моўныя сродкі: многа гутарковых (прастамоўных слоў), слоў з ацэначным значэннем, розныя па мэце выказвання сказы, клічныя сказы, сказы са звароткамі і простай мовай.

**ТЭКСТ. КАМПАЗІЦЫЙНА-СТРУКТУРНАЯ АРГАНІЗАЦЫЯ НАВУКОВАГА ТЭКСТУ**

**Навуковыя жанры**

**Тэкст** (ад лацінскага textus - тканіна; сувязь, пабудова) - гэта два і больш сказаў, якія аб’яднаны сэнсам (тэмай) і граматычна. Тэкст разумеецца і як вынік маўленча-мысліцельнай дзейнасці чалавека, які фіксуецца ў вуснай ці пісьмовай форме. Тэкст належыць як да моўнай сістэмы, так і да камунікатыўнай. Звычайна пад тэкстам маюць на ўвазе менавіты пісьмовы прадукт гэтай дзейнасці, таму што ён даволі істотна адрозніваецца ад вуснага маўлення. Так, апошняе мае пераважна форму дыялога, а пісьмовы тэкст выступае ў форме маналога. Пісьмовы тэкст максімальна стандартызаваны і нармаваны. У параўнанні з вусным маўленнем яму ўласцівы багацейшы лексічны склад, шматпланавая семантычная арганізацыя, а таксама больш частае выкарыстанне складаных сказаў.

Вусны тэкст існуе толькі ў працэсе маўлення, а пісьмовы застаецца на ўвесь час існавання матэрыялаў, на якіх ён напісаны.

Асноўныя прыкметы тэксту: тэматычнае і кампазіцыйнае адзінства ( цэльнасць, закончанасць, звязнасць. Разгорнутасць). Сказы і абзацы ў тэксце аб’яднаны тэмай і асноўнай думкай.

**Кампазіцыя тэксту** ─ гэта пабудова, суадносіны і ўзаемнае размеркаванне яго асобных частак, элементаў. Выбар кампазіцыі навуковага тэксту залежыць ад розных фактараў: пастаўленай навуковай задачы, метаду даследавання, навукі, жанру, традыцыі, індывідуальнага стылю аўтара і г.д.

Кампазіцыйна любы навуковы тэкст утрымлівае тры часткі - увоную (аглядную), асноўную і заключную. У агляднай частцы адлюстроўваецца ход навуковага даследавання, фармулююцца прадмет і абраны даследчы метад, выкладаецца гісторыя пытання і прагназуецца вынік.Асноўная частка прысвечана падрабязнаму разгляду абранай тэмы даследавання, паслядоўнай характарыстыцы кожнага з яго этапаў. У заключнай частцы прыводзяцца канчатковыя фармулёўкі вынікаў работы, складаецца бібліяграфія, спіс аўтарскіх работ.

Паводле спосабаў выкладання інфармацыі вылучаюць наступныя тыпы (віды) навуковых тэкстаў: **апісанне, апавяданне, разважанне, доказ.**

 Да асноўных жанраў навуковага стылю можна аднесці **анатацыю, рэзюмэ, рэферат, тэзіс, рэцэнзію, водгук і інш.** Разгледзім некаторыя з іх.

**Анатацыя** - кароткае, абагульненае напісанне (характарыстыка) тэксту, кнігі, артыкула і інш. Як правіла анатацыя складаецца з дзвюх частак. У першай фармулюецца асноўная тэма выдання (кнігі, артыкула), у другой пералічваюцца асноўныя палажэнні.Суб’ект дзеяння ў анатацыі звычайна не называецца; больш актыўна ўжываюцца пасіўныя канструкцыі (дзеяслоўныя і дзеепрыметнікавыя).

Перад тэкстам анатацыі ў намінатыўнай форме даюцца выхадныя звесткі ( аўтпр, назва, месца і час выдання). Гэтыя звесткі можна ўключыць і ў першую частку анатацыі.

**Рэзюмэ** - сціслы выклад зместу, сутнасці, асноўных палажэнняў, вывадаў артыкула, даклада, прамовы, паведамлення.

**Рэферат** - кампазіцыйна арганізаваны, абагульнены выклад зместу крыніцы інфармацыі (кнігі, артыкула, даследавання), а таксама даклад з такім выкладам.

Рэферат павінен з’яўляцца інфарматыўным і аб’ектыўным пераказам зместу першаснага тэксту. Ён можа быць рэпрадуктыўным (узнаўленне зместу першаснага тэксту) і прадуктыўным ( крытычнае ці творчае асэнсаванне крыніцы рэферырывання).

Да рэпрадуктыўных рэфератаў належаць рэферат-канспект і рэферат-рэзюмэ.

Прадуктыўныя рэфераты прадстаўлены рэфератам-аглядам і рэфератам-дакладам.

Як і любы навуковы тэкст, рэферат мае сваю кампазіцыю:

* Уступ (агульная характарыстыка тэксту: выхадныя звесткі тэксту; звесткі пра аўтара - прозвішча, імя, імя па бацьку, спецыяльнасць, навуковая ступень; назва работы, фармулёўка тэмы, праблемы даследавання);
* Апісанне асноўнага зместу ( пералік даследаваных пытвнняў і праблем, пра якія гаворыцца ў першакрыніцы);
* Аналіз акрэсленных пытанняў ( абгрунтаванне іх актуальнасці, кароткі агляд разважанняў аўтара, выказванне свайго погляду адносна аўтарскай пазіцыі);
* Вывады ( падагульненне значнасці ўсёй тэмы ці праблемы тэксту).

 **Тэзіс -** коратка сфармуляванпе асноўнае палажэнне даклада, навуковага артыкула. У залежнасці ад матэрыялу, зместу і стылю выдзяляюць наступныя віды тэзісаў:

* Першасныя, арыгінальныя (сціслае адлюстраванне ўласнага даклада, артыкула аўтара);
* Другасныя (ствараюцца на аснове першасных тэкстаў, якія належаць іншаму аўтару (аўтарам); падобныя да анатацыі, рэферата, канспекта);
* Дзеяслоўнага складу (у такіх тэзісах выкарыстоўваюцца дзеяслоўныя выказнікі). Яны маюць шырокае распаўсюджанне і ўяўляюць сабой больш сціслае, чым канспект, навуковае апісанне;
* Намінатыўнага складу (без дзеяслоўных выказнікаў). Сустракаюцца надзвычай рэдка, хаця гэта выключна лаканічны спосаб фіксацыі навуковай інфармацыі.

Тэзісы могуць пачынацца такімі моўнымі выразамі, як вядома, што; неабходна адзначыць, што…; аднак…; пры гэтым істотна, што…; думаецца, што…; спецыялісты ставяць сваёй задачай… .

Асноўная інфармацыя ў тэзісах можа аб’ядноўвацца з дапамогай наступных злучальных лексічных сродкаў: ставіць пытанне…; лічыць…; параўноўвае…; прыводзіць прыклад…; пералічвае…; падкрэслівае… .

Тэзісы з’яўляюцца адным з найбольш устойлівых з пункту гледжання нарматыўнасці жанраў навуковага стылю. Прыклады тэзісаў:

1. Мова - сродак зносін паміж людзьмі.
2. Алгарытм чытання вызначае паслядоўнасць разумовай дзейнасці пры ўспрыманні асноўных фрагментаў тэксту.

**Манаграфія** – навуковы твор, які ставіць сваѐй мэтай глыбокае даследаванне якога-небудзь пытання або тэмы.

**Культура прафесійнага маўлення**

 Тэрмін “культура прафесійнага маўлення” азначае сукупнасць такіх якасцей маўлення, што робяць яго дасканалым сродкам камунікатыўных зносін у той ці іншай сферы дзейнасці чалавека; уменне правільна, дакладна, лагічна перадаваць свае думкі сродкамі мовы.

 **Асноўнымі кампанентамі культуры прафесійнага маўлення з’яўляюцца правільнасць, дакладнасць, лагічнасць, дарэчнасць, выразнасць, багацце, чысціня.**

**Правільнасць -** адна з найбольш важных якасцей прафесійнага маўлення, што прадугледжвае захаванне носьбітамі мовы літаратурных нормаў (арфаэпічных, акцэнталагічных, арфаграфічных, лексічных, марфалагічных, словаўтваральных сінтаксічных, стылістычных). **(Глядзі раздзел “Праблемы беларуска-рускай інтэрферэнцыі”).**

**Дакладнасць** маўлення заключаецца ў адпаведнасці назвы пэўнай рэаліі яе зместу. Дакладнасць маўлення асабліва цесна звязана з лексічнай нормай, што рэгулюе правільнасць выбару слова (слоў) для пэўнага кантэксту. Дакладнасць прафесійнага маўлення ў значнай ступені абумоўлена такімі лінгвістычнымі фактарамі, як валоданне сінанімічным багаццем беларускай мовы і адпаведны выбар з сінанімічнага рада найбольш дакладнага для пэўнай сітуацыі маўлення слова; уменне размяжоўваць паронімы, амонімы, а таксама дыферэнцыраваць значэнне полісемантычных слоў.

 **Лагічнасць** маўлення прадугледжвае пабудову несупярэчлівага, паслядоўнага выказвання, у якім асобныя часткі лагічна звязаны паміж сабой.

 **Дарэчнасць** маўлення ўвасабляе адметны выбар моўных сродкаў у адпаведнасці з тэмай, сітуацыяй, мэтай выказвання, стылем, умовамі праяўлення маўленчай дзейнасці і г. д.

 **Выразнасць** маўлення вызначаецца і дасягаецца найперш праз якаснае ўжыванне моўных сродкаў (наяўнасць трапных сінонімаў, параўнанняў, метафар, перыфраз і іншых вобразна-выяўленчых элементаў, што дапамагаюць зацікавіць, прыцягнуць увагу слухачоў, даць ацэнку, павысіць узровень успрымання інфармацыі). Да сродкаў узмацнення выразнасці адносіццатаксама і ўменне правільна карыстацца самымі звычайнымі словамі, сінтаксічна арганізоўваць іх у тэкст.

 **Чысціня** як кампанент культуры прафесійнага маўлення вызначае мэтазгоднасць увядзення ва ўжытак асобных лексічных адзінак, што маюць абмежаваную (вузкую) сферу семантычнай рэалізацыі (дыялектызмы, жарганізмы, прастамоўныя лексемы), або адносяцца да слоў, выкарыстанне якіх у беларускай мове непажадана (напрыклад, русізмы, плеаназвы і таўталогія, запазычанні тыпу *ад’ю, о’кей, чао і інш.).*

 **Багацце** маўлення выяўляецца ў разнастайнасці выкарыстання моўных сродкаў і ў адсутнасці ці вельмі рэдкім паўтарэнні адных і тых жа слоў і выразаў.

**Групы афіцыйна-справавой дакументацыі**

**і асаблівасці іх афармлення**

Дакументы вылучаюць па відах дзейнасці (*планавыя, навукова-тэхнічныя, праектна-каштарысныя* і г.д.); па спосабе фіксацыі інфармацыі (*пісьмовыя, графічныя, кіна-, фота-, фонадакументы*); па месцы складання (*для рашэння знешніх і ўнутраных пытанняў*); па ступені галоснасці (*сакрэтныя, зусім сакрэтныя, адкрытыя*); па юрыдычнай сіле (*сапраўдныя і фальшывыя*); па тэрмінах выканання (*тэрміновыя і нетэрміновыя*); па стадыях падрыхтоўкі (*чарнавыя і арыгінал*); па тэрмінах захоўвання (*пастаяннага і часовага захоўвання*).

Па сваім функцыянальным прызначэнні ўсе службовыя дакументы падзяляюцца на наступныя групы:

1) **асабістыя** (заява, аўтабіяграфія, даручэнне, распіска);

2) **дырэктыўныя**, або **распарадчыя** (загад, пастанова, распараджэнне);

3) **фінансавыя і ўліковыя** (бухгалтарскі баланс, пенсійнае даручэнне, справаздачы аб прыбытках і стратах, плацёжныя даручэнні, справаздача аб выдатках, акты рэвізіі касы, квітанцыі);

4) **адміністрацыйна-арганізацыйныя** (кантракт, план, дамова, справаздача, пратакол, канстытуцыя);

5) **інфармацыйна-даведачныя** (даведка, дакладная запіска, службовая і тлумачальная запіскі, акт, тэлефанаграма, факс);

6) **арганізацыйныя** (статут, палажэнне, інструкцыя, штатны расклад);

7) **справавыя лісты** (пісьмы і іншая карэспандэнцыя).

Кожнаму віду дакумента адпавядае пэўная колькасць **рэквізітаў** – абавязковых элементаў службовага дакумента. Сукупнасць рэквізітаў, пэўным чынам размешчаных у дакуменце, складае яго **фармуляр**. Пры стварэнні уніфікаванай сістэмы дакументацыі распрацоўваецца фармуляр-узор – мадэль сукупнасці уніфікаваных формаў дакументаў. Два асноўныя фарматы дакументаў – А-4, А-5. Фармуляр мае 3 зоны: службовае поле дакумента, поле для размяшчэння вуглавога (падоўжнага) штампа і рабочае поле дакумента. Службовае поле – гэта частка плошчы фармата, прызначаная для палёў дакумента і замацавання яго для захоўвання. Левы верхні вугал – поле для размяшчэння штампа. Астатняя частка фармуляра – рабочае поле. Плошча фармата запаўняецца рэквізітамі.

Згодна са стандартам РБ (СТБ 6. 38 – 95) для арганізацыйна-распарадчых дакументаў зацверджаны 32 рэквізіты:

1. Дзяржаўны герб РБ.

2. Эмблема арганізацыі.

3. Код арганізацыі.

4. Код дакумента.

5. Назва вышэйстаячай арганізацыі.

6. Назва арганізацыі.

7. Назва структурнага падраздзялення.

8. Паштовы адрас адпраўшчыка.

9. Камунікацыйныя дадзеныя.

10. Назва віду дакумента.

11. Дата.

12. Індэкс дакумента.

13. Спасылка на індэкс і дату ўваходнага дакумента.

14. Месца складання або выдання дакумента.

15. Грыф абмежавання доступу да дакумента.

16. Адрасат.

17. Грыф зацвярджэння.

18. Рэзалюцыя.

19. Загаловак да тэксту.

20. Адзнака аб кантролі.

21. Тэкст.

22. Адзнака аб наяўнасці дадатку.

23. Подпіс.

24. Грыф узгаднення.

25. Візы.

26. Пячатка.

27. Прозвішча выканаўцы і нумар яго тэлефона.

28. Адзнака аб засведчанні копіі.

29. Адзнака аб выкананні дакумента і накіраванні яго ў справу.

30. Адзнака аб пераносе дадзеных на машынны носьбіт.

31. Адзнака аб паступленні.

32. Папераджальны знак.

Адрозніваюць рэквізіты пастаянныя і пераменныя. Пастаянныя рэквізіты паўтараюцца ва ўсіх дакументах дадзенай назвы (дадзенай групы). Пераменныя рэквізіты наносяцца непасрэдна пры падрыхтоўцы канкрэтнага дакумента. **Пастаянныя рэквізіты:** герб, таварны знак, код арганізацыі, назва арганізацыі, даведачныя дадзеныя аб арганізацыі, рахунак, назва дакумента. **Пераменныя рэквізіты:** дата, рэгістрацыйны нумар, адрасат, рэзалюцыя, тэкст дакумента, пячатка, адзнака аб паступленні дакумента ў арганізацыю.

Службовы дакумент – гэта перш за ўсё пісьмовы тэкст. Вылуча-юцца наступныя **тыпы тэкстаў** дакументаў:

1) **традыцыйны**, **лінейны запіс** – паслядоўнасць сінтаксічна аформленых сказаў, тэкст афармляецца ў радкі, захоўваюцца абзацы, магчыма вылучыць раздзелы, главы (*палажэнні, статуты, правілы, канстытуцыя, заява, аўтабіяграфія, справавы ліст*);

2) **трафарэт** – традыцыйны лінейны запіс, надрукаваны загадзя, але з прабеламі, якія запаўняюцца пры канчатковым афармленні ў залеж-насці ад канкрэтнай сітуацыі (*даведка, кантракт, некаторыя загады*);

3) **анкета** – спосаб запісу тэксту, калі пастаянная інфармацыя размяшчаецца ў левай частцы аркуша, радкамі адзін пад другім у форме назоўнікаў у назоўным склоне, а пераменная інфармацыя ўносіцца ў працэсе складання дакумента ў правай частцы аркуша (*загады аб прыёме на працу, аб пераводзе на новае месца працы, аб звальненні, кадравыя дакладныя і тлумачальныя запіскі, лісткі па ўліку кадраў*);

4) **табліца** – сукупнасць дадзеных, прадстаўленых у лічбавай або слоўнай форме і ўзятых у графы вертыкальнай і гарызантальнай плоскасцяў. Тэкст, прадстаўлены ў выглядзе табліцы, мае вялікую інфармацыйную ёмістасць, дазваляе строга класіфікаваць інфармацыю і суміраваць аналагічныя дадзеныя. У выглядзе табліцы афармляецца **штатны расклад, графік адпачынку** і г.д.

Фармалізаваныя тыпы тэкстаў – **трафарэты, анкеты, табліцы** – з’яўляюцца адным з галоўных сродкаў уніфікацыі формы службовых дакументаў.

**Бланк дакумента** – гэта ліст паперы дазволенага фармату з нанесенымі на ім пастаяннымі рэквізітамі. Выкарыстанне бланкаў скарачае працаёмістасць складання дакументаў, павышае эстэтычны бок іх афармлення. Бланкі дазваляецца рыхтаваць друкарскім способам або з дапамогай сродкаў размнажальнай тэхнікі.

Прынятыя наступныя віды бланкаў:

– **агульны бланк** – выкарыстоўваецца для афармлення любых відаў дакументаў, акрамя лістоў, уключае наступныя рэквізіты: герб, назву арганізацыі;

– **бланк ліста** – уключае герб, эмблему арганізацыі, код арганізацыі, даведачныя дадзеныя аб арганізацыі;

– **бланк канкрэтнага віду дакумента** – уключае герб, эмблему, код формы дакумента, назву арганізацыі, назву дакумента, месца і дату складання.

**Афіцыйна-дзелавыя дакументы і паперы**

**Распіска** – дакумент, які пацвярджае факт атрымання ўстановай альбо пэўнай асобай важных дакументаў, матэрыяльных каштоўнасцей (грошай, рэчаў, кніг і інш.). У праве распіска з’яўляецца адным з відаў пісьмовых доказаў. Яна – сродак уліку матэрыяльных каштоўнасцей або сведчанне таго, што пэўны дакумент уручаны ў тэрмін і па прызначэнні. Неабходнымі рэквізітамі распіскі з’яўляюцца: 1) назва дакумента; 2) хто атрымаў; 3) ад каго атрымаў; 4) што атрымаў (пералік каштоўнасцяў).

**Даверанасць** – пісьмова аформленае ўпаўнаважанне, якое выдаецца адной асобай (давернікам) другой асобе (даверанаму) для прад’яўлення перад трэцяй асобай з мэтай здзяйснення пэўных юрыдычных дзеянняў. Рэквізітамі даверанасці з’яўляюцца: 1) указанне ўстановы, якая давярае, або прозвішча, імя і імя па бацьку таго, хто давярае; 2) пасада, прозвішча, імя і імя па бацьку таго, каму давяраюць; 3) што і адкуль трэба атрымаць; 4) дата і подпіс. У тых выпадках, калі даверанасць выдаецца ўстановай, яна падпісваецца яе кіраўніком. Калі ж даверанасць афармляецца прыватнай асобай, яе подпіс павінен быць засведчаны ў натарыяльным парадку ці па месцы працы альбо вучобы (у аддзеле кадраў, канцылярыі або дэканаце).

**Аўтабіяграфія** – дакумент, у якім змешчаны афіцыйныя звесткі пра жыццѐвы шлях, напісаныя ад першай асобы. Агульнымі патрабаваннямі да аўтабіяграфіі з’яўляюцца: 1) указанне прозвішча, імя і імя па бацьку; 2) дата і месца нараджэння; 3) сацыяльнае становішча; 4) кароткі выклад галоўных этапаў жыцця: гады вучобы, працоўнай і грамадскай дзейнасці. У канцы тэксту ставіцца дата (злева) і подпіс (справа).

**Рэзюмэ** – сучасны жанр афіцыйна-дзелавога стылю; пісьмовы тэкст з кароткай інфармацыяй пра сябе, які складаецца чалавекам, што шукае работу, для наступнай прапановы работадаўцу. Рэзюмэ складаецца наступным чынам:

 1. Слова “Рэзюмэ” не пішацца, загалоўкам дакумента з‘яўляюцца прозвішча, імя, імя па бацьку, выдзеленыя адпаведным шрыфтам.

2. Указваецца дакладны дамашні адрас, тэлефон або іншы сродак адваротнай сувязі.

3. Асабістыя дадзеныя: грамадзянства, дата і месца нараджэння, сямейнае становішча; калі ѐсць дзеці, указаць дату іх нараджэння.

4. Мэта, з якой пішацца рэзюмэ: г.зн. пасада, якую хоча атрымаць саіскальнік.

5. Адукацыя: характарызуецца апісаннем кожнага факта: указваецца дата пачатку і заканчэння навучальнай установы. Калі адукацыя праходзіла па некалькіх ступенях, то спачатку ўказваецца самая высокая ступень, г.зн. звесткі падаюцца ў адваротным храналагічным парадку.

6. Вопыт работы адлюстроўваецца інфарматыўна: указваецца месца работы (пачынаецца з апошняга і далей у адваротным парадку), пасада, стаж работы на дадзенай пасадзе. Абсалютная паўната звестак не абавязковая: саіскальнік мае права выдзеліць тую частку сваёй практычнай дзейнасці, якая з‘яўляецца важнай для прапаноўваемай вакансіі. Прафесійнае навучанне можа быць звязана з вывучэннем замежнай мовы, авалодваннем кам’ютарам (спецыяльныя курсы, практыка, стажыроўкі за мяжой і г.д.).

7. Якасці асобы.

8. Захапленні.

9. Дата складання рэзюмэ.

**Аб’ява** звычайна даецца, калі неабходна абвясціць, што адбудзецца нейкае мерапрыемства (сход, дыспут, сустрэча з пісьменнікамі, канферэнцыя, заняткі гуртка і г.д.). Яна вывешваецца на відным месцы. У кожнай а’яве дакладна называецца дата, час і месца правядзення мерапрыемства. Унізе, з правага боку, звычайна паказваецца, хто робіць а’яву.

**Заява** пішацца пры неабходнасці афіцыйнага звароту да афіцыйнай асобы, ва ўстанову, грамадскую арганізацыю. У гэтым дакуменце звычайна просяць вырашыць якое-небудзь пытанне (прыняць на вучобу ці работу, у члены арганізацыі і т.п.). Зверху з правага боку на трэцюю частку радка ў слупок пішацца назва арганізацыі, установа ці пасада, прозвішча, імя, імя па бацьку (ініцыялы) службовай асобы; пасля – прозвішча, імя, імя па бацьку таго, хто падае заяву. Пры неабходнасці ўказваецца яго пасада і хатні адрас. Праз адзін-два радкі пасярэдзіне ліста пішуць слова *Заява*. Калі слова *заява* пішацца з малой літары, то ставіцца кропка. Калі слова *Заява* напісана з вялікай літары, то адпаведна кропка не ставіцца. Праз радок, з абзаца пачынаецца тэкст заявы. Калі да заявы прыкладаюцца дакументы (даведкі, копіі пасведчанняў, рэкамедацыі, акты і інш.), то ў канцы асноўнага тэксту звычайна ідзе іх пералік. На заяве ўнізе злева праз адзін-два радкі ад асноўнага тэксту ставяць дату, а справа, на гэтым жа радку – подпіс.

**Дакладная запіска** – афіцыйная папера з кароткім [выкладам сутнасці справы](http://kamp.of.by/nadrukavana-belaruski-gistarichni-chasopis-6-2014--s-3-10-anat.html), якая патрабуе разгляду. Гэты дакумент адрасуецца кіраўніку ўстановы, утрымлівае інфармацыю пра пэўны факт, сітуацыю, а таксама вывады-прапановы складальніка дакладной запіскі.

Структура дакладной запіскі:

- уверсе злева ставіцца дата, нумар дакладной, справа – каму прызначаны дакумент;

- пры неабходнасці ўказвацца загаловак (напрыклад, *Аб замене кандыцыянера*), які пішацца з левага боку, ніжэй за дату і нумар;

- назва дакумента з вялікай літары;

- тэкст запіскі;

- найменне пасады, подпіс, імя, імя па бацьку, прозвішча складальніка запіскі.

**Тлумачальная** **запіска –**дакумент, у якім раскрываецца змест асобных палажэнняў дакумента або тлумачыцца прычына дзеянняў, учынкаў складальніка запіскі. Тэкст тлумачальнай запіскі складаецца ў адвольнай форме, як правіла, з указаннем прычын, якія прывялі да парушэнняў. Абавязковымі элементамі з’яўляюцца дата, адрасат (каму прызначаны дакумент), подпіс складальніка.